Ahli Parlimen kembali bersidang Isnin ini

Isnin ini, ahli-ahli Parlimen akan kembali ke bangunan Parlimen bagi menghadiri sidang khas Dewan Rakyat selepas persidangan ditangguhkan sejak awal tahun ekoran pandemik Covid-19 yang kini hampir mencecah 1 juta kes.Buat pertama kali untuk tahun ini ahli Parlimen akan berkumpul di bawah satu bumbung bagi mendengar penerangan, mengajukan soalan dan membahaskan beberapa perkara berkaitan Proklamasi Darurat dan langkah-langkah kerajaan dalam menangani pandemik Covid-19.Persidangan lima hari mulai 26 Julai itu dilaksanakan secara bersemuka dengan kehadiran semua ahli Parlimen di dalam dewan, tetapi dengan prosedur operasi standard (SOP) yang ketat.Penjarakan sosial, pemakaian pelitup muka dua lapis selain menjalani ujian saringan Covid-19 adalah antara perkara yang wajib dipatuhi oleh ahli Dewan Rakyat, petugas Parlimen dan media.Persidangan Parlimen belum diadakan tahun ini berikutan perisytiharan darurat kesihatan untuk seluruh negara pada 12 Januari dan berkuat kuasa hingga 1 Ogos dalam usaha mengekang penularan wabak Covid-19.Bagaimanapun pada Jun, Yang di-Pertuan Agong Sultan Abdullah Sultan Ahmad Shah menzahirkan pandangan supaya persidangan Parlimen diadakan secepat mungkin bagi membolehkan Pelan Pemulihan Negara (PPN) dan pelaksanaan Ordinan Darurat 2021 dibahas ahli-ahli Dewan Rakyat.Pada 5 Julai, kerajaan bersetuju untuk menasihati Yang di-Pertuan Agong supaya persidangan khas Dewan Rakyat bagi penggal ketiga diadakan selama lima hari pada 26, 27, 28 dan 29 Julai serta 2 Ogos manakala persidangan Dewan Negara ditetapkan pada 3 hingga 5 Ogos.Persidangan khas Parlimen adalah mesyuarat yang diadakan semasa Majlis dalam tangguhan dan mengikut Peraturan-peraturan Majlis Mesyuarat Dewan Rakyat Peraturan 11 (3) urusan-urusan mesyuarat itu hendaklah ditetapkan oleh perdana menteri dan pemberitahuan berkenaan urusan itu hendaklah dihantar kepada ahli-ahli tidak lewat daripada masa hendak diadakan mesyuarat itu.Mesyuarat Khas Penggal Ketiga Parlimen ke-14 itu juga berbeza dengan mesyuarat penggal biasa antaranya tanpa istiadat pembukaan oleh Yang di-Pertuan Agong, perbahasan rang undang-undang dan sesi soal jawab lisan.Sebaliknya, urusan-urusan mesyuarat khas itu adalah bagi membentangkan Proklamasi Darurat serta Ordinan-ordinan Darurat yang dibuat di bawah Proklamasi Darurat itu mengikut Perkara 150 (3) Perlembagaan Persekutuan.Turut dijadualkan adalah pembentangan Proklamasi Darurat (mengenai Pilihan Raya Parlimen Gerik, Perak, Pilihan Raya Negeri Bugaya, Sabah) serta penerangan daripada menteri-menteri berhubung Pelan Pemulihan Negara, program vaksinasi, pelaksanaan darurat dan pakej-pakej bantuan ekonomi.Menteri di Jabatan Perdana Menteri (Parlimen dan Undang-Undang) Takiyuddin Hassan dilapor berkata ahli-ahli Parlimen boleh meminta penjelasan dan memberikan pandangan mereka pada persidangan khas itu dan tidak timbul isu penerangan oleh sebelah pihak sahaja.Sidang khas Parlimen sebelum ini pernah diadakan antaranya berkenaan isu Gaza pada 12 Januari 2009, isu MH17 pada 23 Julai 2014 dan Isu Perjanjian Perkongsian Trans-Pasifik (TPPA) pada 26 dan 27 Januari 2016.Persidangan khas kali ini turut menarik perhatian apabila Menteri Pertahanan Ismail Sabri Yaakob akan berada di kerusi “nombor dua” selepas dilantik timbalan perdana menteri pada 7 Julai.Pada sidang khas ini juga empat ahli Parlimen Bebas sebelum ini termasuk bekas perdana menteri, Dr Mahathir Mohamad hadir sebagai ahli Pejuang selepas parti itu didaftar secara rasmi pada 8 Julai.Bagi media pula, walaupun kehadiran secara fizikal di bangunan Parlimen adalah terhad disebabkan kekangan wabak Covid-19, Parlimen akan memperkenal dan menyediakan kemudahan platform sidang media secara hibrid dan sesi temu bual interaktif secara eksklusif dengan ahli-ahli Dewan Rakyat melalui aplikasi Zoom.Dalam pada itu, Mesyuarat Pertama Penggal Keempat Parlimen ke-14 dijadual bermula pada 6 hingga 30 September selama 15 hari dengan istiadat pembukaan akan disempurnakan oleh Yang di-Pertuan Agong manakala Mesyuarat Kedua dijadual selama 32 hari bermula 25 Oktober hingga 16 Disember.


Kemarahan, ketegangan dalam mesyuarat 4 jam Umno paksa Zahid buat ‘pusingan U’

“Pusingan U” dilakukan Ahmad Zahid Hamidi hari ini disebabkan tentangan hebat daripada pemimpin Umno yang berkumpul di ibu pejabat parti itu bagi membincangkan surat yang dihantar kepada Agong bagi menyatakan sokongan kepada Anwar Ibrahim, kata sumber kepada MalaysiaNow.Gesaan presiden Umno itu untuk “gencatan politik” juga dilihat sebagai persediaan kepada cadangan untuk menangguhkan pemilihan parti yang sepatutnya diadakan tahun hadapan.Petang ini, terdapat ketegangan di Pusat Dagangan Dunia Putra dengan pengerusi perhubungan Umno negeri marah disebabkan pemimpin tertinggi parti secara sepihak menyokong rancangan Anwar untuk menggulingkan kerajaan Perikatan Nasional (PN), yang mana Umno merupakan sebahagian daripadanya.“Zahid yang menyedari wujud gerakan menggulingkannya bertindak mengeluarkan kenyataan untuk meredakan kemarahan itu,” kata salah seorang individu yang menghadiri mesyuarat itu kepada MalaysiaNow.Zahid hari ini mengeluarkan kenyataan menggesa “gencatan politik” beberapa hari selepas pendedahan berkenaan beliau dan bekas presiden Umno, Najib Razak menulis surat kepada Agong untuk menyokong Anwar sebagai perdana menteri.“Zahid yang menyedari wujud gerakan menggulingkannya bertindak mengeluarkan kenyataan untuk meredakan kemarahan itu,” kata salah seorang individu yang menghadiri mesyuarat itu kepada MalaysiaNow.Difahamkan, mesyuarat hari ini diadakan selepas tekanan daripada beberapa pengerusi perhubungan Umno negeri yang menunggu untuk mendapatkan penjelasan daripada Zahid selepas kandungan suratnya didedahkan MalaysiaNow minggu lepas.Mesyuarat Majlis Kerja Tinggi Umno bagaimanapun ditangguhkan sebanyak dua kali selepas perintah kawalan pergerakan bersyarat dilaksanakan di beberapa negeri, menyukarkan pemimpin parti untuk ke Kuala Lumpur.“Zahid harap kenyataannya menggesa Umno untuk memfokuskan kepada melawan Covid-19 akan menenangkan pengerusi perhubungan Umno negeri,” kata sumber sama.Awal hari ini, MalaysiaNow melaporkan Zahid mungkin antara beberapa ahli Parlimen Umno yang berdepan tuduhan rasuah merancang untuk menggagalkan belanjawan yang bakal dibentang pada 6 November nanti.Satu lagi sumber memberitahu MalaysiaNow, Zahid juga dikatakan bakal mencadangkan untuk menangguhkan pemilihan Umno yang sepatutnya dijadualkan tahun depan kepada satu tarikh lain.Pada pemilihan Umno pada 2018, Zahid menewaskan bekas ketua Pemuda Umno, Khairy Jamaluddin dan veteran Umno, Tengku Razaleigh Hamzah.Pemilihan yang berlaku selepas Najib hilang kuasa itu juga amat bersejarah kerana sejak 1988 jawatan presiden dan timbalan presiden Umno tidak pernah dipertandingkan.


Proham gesa kerajaan Anwar tunai janji berhubung hak asasi

Persatuan Promosi Hak Asasi Manusia (Proham) hari ini menggesa kerajaan Perdana Menteri Anwar Ibrahim supaya berpegang dengan prinsip reformasi dalam menangani isu hak asasi manusia, selain turut menyertai suara yang kini membangkitkan kebimbangan mengenai kenyataan menteri dalam negeri berhubung undang-undang penahanan kontroversi yang ditentang Pakatan Harapan (PH) ketika menjadi pembangkang.
Dalam sebuah kenyataan, Proham berkata pihaknya bimbang dengan kenyataan Saifuddin Nasution yang membela Akta Kesalahan Keselamatan (Langkah-Langkah Khas) 2012 atau Sosma, yang sudah lama dianggap sebagai akta yang tidak memenuhi standard minimum hak asasi manusia.
"Antara lain, ia (Sosma) membenarkan penahanan tanpa bicara.
"Adalah mengecewakan Saifuddin turut membayangkan (kerajaan) tiada niat untuk mengkaji semula akta itu."
Pada 13 Disember, Saifuddin berkata undang-undang itu membenarkan proses mahkamah berlaku, membandingkan  Sosma dengan Akta Keselamatan Dalam Negeri.
Malahan Saifuddin berkata, tangkapan di bawah Sosma hanya dilakukan selepas  proses "risikan dan bukti yang diperolehi”.
Proham turut menyuarakan kebimbangan mengenai penguatkuasaan Akta Suruhanjaya Bebas Kelakuan Polis (IPCC) 2020 pada Jun tahun depan, mengatakan rang undang-undang Suruhanjaya Bebas Aduan dan Salah Laku Polis (IPCMC) yang dicadangkan pada 2019 perlu diadakan semula.
"Kerajaan baru sekurang-kurangnya perlu mengadakan dialog dengan kumpulan masyarakat sivil yang memperjuangkan perkara ini, memandangkan sifatnya yang kontroversi dan bertentangan dengan semangat kerajaan 'reformis'," katanya.
Ia juga menggesa kerajaan untuk memainkan peranan proaktif dan progresif sebagai ahli Majlis Hak Asasi Manusia Pertubuhan Bangsa-Bangsa Bersatu, selain menyemak dan mengemas kini Pelan Tindakan Hak Asasi Manusia Kebangsaan selari dengan ikrar Malaysia di peringkat antarabangsa itu dan komitmen negara dalam Semakan Berkala Sejagat serta dokumen-dokumen lain yang berkait dengan hak asasi manusia.
"Kami juga ingin menekankan bahawa Malaysia masih jauh ketinggalan dalam menjalankan tanggungjawabnya terhadap perjanjian hak asasi manusia antarabangsa dengan hanya tiga ratifikasi. Kita adalah antara negara yang paling rendah dalam menandatanganinya di rantau Asia Tenggara.
"Sekarang adalah masa untuk kerajaan baru berpegang pada prinsip reformisnya berpandukan hak asasi manusia dan demokrasi bagi memajukan perlindungan hak asasi manusia di negara ini," katanya.


Dulu estet getah, kini bandar raya berpotensi besar

Daripada sebuah estet getah hingga menjadi bandar raya ketiga di Selangor, Subang Jaya dilihat memiliki potensi, kata seorang ahli ekonomi mengenai pengisytiharan bandar raya itu hari ini.Yeah Kim Leng, kini bersama Universiti Sunway berkata, status Subang Jaya sebagai sebuah bandar raya akan membolehkannya menerima peruntukan lebih besar untuk pembangunan dan infrastruktur yang akan membolehkannya memperkukuh dan mempertahankan kedudukannya.Dari segi ekonomi, ia mencapai status lebih tinggi dan bakal menarik lebih ramai pelabur membolehkan pertumbuhan lebih pesat dan pasaran lebih baik,” katanya kepada MalaysiaNOW“Ia dapat menarik lebih banyak perniagaan dari segi volum dan diversiti, dan menjadi peluang terbaik untuk pemilik perniagaan.”Subang Jaya bermula sebagai sebuah estet getah dan berkembang menjadi bandar kediaman pada tahun 1970-an.Kawasan yang dahulunya yang hanya menempatkan pusat beli-belah Subang Parade dan Pusat Perubatan Subang Jaya – kini dikenali sebagai Pusat Perubatan Sime Darby – diiktiraf menjadi majlis perbandaran pada tahun 1997 dan menerima lampu hijau daripada Kabinet untuk diakreditasi sebagai bandar raya akhir tahun lalu.Yeah berkata ia mempunyai potensi besar untuk menarik pelbagai industri baru dan menyediakan lebih banyak peluang pekerjaan yang juga akan menentukan profil pendapatan penduduknya.“Semua itu bergantung kepada kelebihan sedia ada dan fokusnya terhadap pertumbuhan,” tambahnya, dengan memberi cadangan pembukaan kawasan baru berteraskan teknologi internet, e-dagang serta penyelidikan dan pembangunan.Namun beliau menegaskan semua itu memerlukan perancangan yang teliti, dan jika gagal berbuat demikian ia boleh meningkatkan ketaksamaan pendapatan.“Semua itu bergantung kepada kelebihan sedia ada dan fokusnya terhadap pertumbuhan,” tambahnya, dengan memberi cadangan pembukaan kawasan baru berteraskan teknologi internet, e-dagang serta penyelidikan dan pembangunan.Walaupun tanpa data yang tepat mengenai permintaan hartanah sejak enam bulan lepas, beliau meramalkan minat terhadap kawasan Subang Jaya akan terus wujud mengambil kira kepada ketercapaian ke bandar-bandar tersebut.“Subang Jaya masih dianggap sebagai mampu milik oleh penduduk Kuala Lumpur,” katanya kepada MalaysiaNow.Katanya dengan status terbaru sebagai bandar raya, ia akan meningkatkan harapan kepada sistem kebersihan lebih sistematik, ketercapaian hubungan serta infrastruktur dan kemudahan yang cekap.“Sistem pengangkutan awam yang baik mesti menjadi salah satu matlamatnya kerana ia pasti ditunggu-tunggu orang ramai,” tambahnya.Katanya, Majlis Perbandaran Subang Jaya menunjukkan prestasi yang baik selama ini dan tiada alasan unntuk tidak meneruskannya.Noraini Roslan, dilantik sebagai Datuk Bandar Subang Jaya hari ini berkata, agenda utama untuk bandar raya itu akan disusun dalam rancangan strategik 2020-2025.“Komitmen transformatif terhadap pembangunan bandar mampan akan terus dilakukan secara bersepadu melibatkan sosial, ekonomi dan alam sekitar menjadikan ia dalam satu dimensi utama,” katanya.


Syed Saddiq gesa kerajaan luluskan tanaman ‘hemp’ bagi tujuan perubatan

Kerajaan digesa membentangkan kertas kerja kajian tanaman dan penggunaan hemp bagi tujuan perubatan seperti mana yang telah dilakukan beberapa negara lain, kata Ahli Parlimen Muar Syed Saddiq Syed Abdul Rahman.Menurut bekas menteri belia dan sukan itu, kajian tersebut mesti berpandukan data and sains berkenaan kebaikan dan keburukan untuk meluluskan industri itu.“Di lebih 40 negara pada hari ini, kelulusan ‘hemp’ untuk tujuan perubatan telah pun diberikan di AS, Australia, Argentina, Denmark dan baru-baru ini negara jiran kita, Thailand. Nilai pasaran terkini (industri hemp) adalah sebanyak RM16 bilion dan dianggarkan pada empat tahun lagi mencecah RM400 bilion.“Kita tak mahu Malaysia ketinggalan lagi dalam perbincangan hal ini hanya kerana ia sensitif, walhal kajian berdasarkan data dan sains menunjukkan arak dan rokok jauh lebih berbahaya daripada industri ini,” katanya ketika membahaskan Rancangan Malaysia Ke-12 (RMK12) di Dewan Rakyat hari ini.Katanya, hemp boleh digunakan sebagai perubatan alternatif untuk membantu mereka yang mempunyai masalah kesihatan mental seperti penyakit bipolar.Menurut Saddiq, kerajaan wajar mengadakan satu jawatankuasa khas yang melibatkan pelbagai pihak untuk meluluskan penanaman hemp bagi tujuan perubatan.Menurut bekas menteri kesihatan, Dr Adham Baba, sehingga September tahun lalu penanaman hemp masih lagi tertakluk di bawah akta dadah.Pada 2019, menteri kesihatan ketika itu Dzulkefli Ahmad mengumumkan kerajaan membenarkan penanaman hemp yang merupakan sejenis pohon ganja daripada spesis Cannabis Sativa bagi tujuan penyelidikan pihak industri.Bagaimanapun, kebenaran tersebut masih tertakluk di bawah Seksyen 6B(2) Akta Dadah Berbahaya 1952, di mana menteri kesihatan mempunyai kuasa untuk memberi izin penanaman hemp, untuk pengeluaran serat dan biji sahaja bagi tujuan bukan komersial.


Putin harap perjanjian diplomatik dengan Ukraine tercapai

Presiden Rusia Vladimir Putin pada Selasa berkata beliau berharap perjanjian diplomatik dengan Ukraine dapat dicapai dan rundingan mengenainya sedang berlangsung.Bercakap menjelang pertemuannya dengan Setiausaha Agung Pertubuhan Bangsa-Bangsa Bersatu (PBB) Antonio Guterres, Putin berkata Rusia mendukung prinsip yang menjadi asas penubuhan PBB dan berhasrat untuk berbuat demikian pada masa depan, lapor Agensi Anadolu.Beliau berkata rundingan dengan Ukraine di Istanbul pada Mac, merupakan satu pencapaian yang sangat penting.“Tetapi malangnya, selepas mencapai persetujuan, selepas kami menyatakan hasrat untuk meneruskan rundingan di Bucha, kami berdepan provokasi yang tiada kaitan dengan tentera Rusia.“Kami tahu siapa dalang terhadap provokasi ini, siapa yang melakukannya,” katanya.Sikap Ukraine berubah secara drastik selepas insiden Bucha, tetapi rundingan masih diteruskan secara dalam talian dan Putin masih mengharapkan keputusan positif.Sekurang-kurangnya 2,729 orang awam terbunuh dan 3,111 lagi cedera di Ukraine sejak Rusia melancarkan operasi ketenteraan pada 24 Februari, menurut PBB. Angka sebenar dikhuatiri lebih tinggi.


Amaran pakar mengenai pengeluaran KWSP, ‘manis sekejap, pahit berpanjangan’

Beberapa pakar memberi peringatan mengenai tindakan kerajaan membenarkan pengeluaran Kumpulan Wang Simpanan Pekerja (KWSP), dengan berkata pencarum daripada golongan berpendapatan rendah berkemungkinan besar menghadapi kesukaran menggantikan semula wang dikeluarkan bagi meringankan beban ketika pandemik Covid-19.Dalam Belanjawan 2021 yang dibentang pada Jumaat lalu, pencarum dibenarkan membuat pengeluaran wang sehingga RM6,000 daripada akaun 1 selama setahun bermula Januari 2021.Seorang penyelidik kumpulan pemikir The Center berkata pengeluaran dana itu mempunyai sumber mencukupi bagi menyokong langkah itu, tetapi persoalan timbul jika simpanan yang sepatutnya untuk kegunaan persaraan digunakan sebagai tunai kecemasan, walaupun dalam keadaan luar jangka.Mengambil contoh sekiranya seorang pencarum itu berpendapatan RM3,000 sebulan, katanya pemohon itu memerlukan sekurang-kurangnya 15 bulan untuk menggantikan semula wang itu jika pengeluaran maksimum RM6,000 dilakukan.Keadaan itu seterusnya bergantung kepada pekerjaan baru pencarum dan katanya dalam keadaan mencabar sekarang ini, ia mungkin sukar.“Oleh kerana duluan sudah ditetapkan sekarang, adakah pengeluaran sama pada masa depan akan dibenarkan juga?” tambahnya.“Bagaimana ia akan mempengaruhi polisi umur persaraan pada masa akan datang? Ini adalah antara perkara yang membimbangkan kami mengenai polisi ini,” katanya kepada MalaysiaNow.Idea mengenai pengeluaran daripada akaun 1 KWSP dibuat bekas perdana menteri Najib Razak, yang mencadangkan kerajaan membenarkan pengeluaran “one off” sebanyak RM10,000 sebagai membantu meringankan kesan pandemik yang menjejaskan perniagaan dan ekonomi seluruh dunia.Sebelum ini, kerajaan sudah membenarkan pencarum yang layak untuk membuat pengeluaran daripada akaun 2 mereka sebanyak RM500 maksimum setiap bulan selama 12 bulan melalui program i-Lestari.Seorang ahli akademik Izlin Ismail turut memberi amaran mengenai kesan jangka panjang membenarkan pengeluaran KWSP pada masa sekarang.“Mengeluarkan simpanan hari tua akan memberi kesan kepada masa depan anda, tidak seperti langkah jangka pendek bantuan tunai dan rebet,” katanya kepada MalaysiaNow.Izlin, seorang pensyarah kewangan dan perbankan di Universiti Malaya, berkata adalah sesuatu yang difahami jika pencarum memikirkan kesan langsung pandemik dalam kehidupan harian dan bukan melihat jauh ke hadapan mengenai persaraan nanti.Tetapi beliau turut menyuarakan kebimbangan terhadap pencarum daripada golongan berpendapatan rendah.“RM6,000 mungkin jumlah yang kecil bagi golongan berpendapatan tinggi, tetapi jika anda tergolong dalam golongan berpendapatan rendah, ia adalah satu kerugian besar untuk simpanan persaraan anda.”Izlin mengambil maklum mengenai satu laporan terbaru, lebih daripada separuh pencarum KWSP berusia dalam lingkungan 50-an memiliki simpanan kurang daripada RM50,000 dalam akaun mereka.“Perlu diingat mereka yang berusia 50 tahun mungkin tidak mempunyai masa mencukupi untuk melakukan pembayaran balik RM6,000 yang dikeluarkan daripada akaun 1 mereka, dan mungkin tidak akan menyimpan kembali kerana kumpulan ini lebih cenderung melangsaikan komitmen kewangan lain seperti pinjaman perumahan.”Malah katanya bagi pencarum muda dalam lingkungan umur 20-an dan 30-an juga masih terdapat risiko.Beliau turut menyentuh mengenai satu lagi pengumuman belanjawan yang membenarkan pengurangan kadar caruman minimum KWSP pekerja daripada 11% kepada 9% untuk tempoh setahun bermula Januari depan.Walaupun langkah itu disambut baik sebagai salah satu cara menggalakkan perbelanjaan, sama seperti pemberian bantuan tunai, rebet dan moratorium, Izlin berkata ada beberapa pekerjaaan terutama mereka yang dalam ekonomi gig mungkin menghadapi kesukaran menambah simpanan persaraan walaupun selepas pandemik berakhir.


Dewan Rakyat kecoh kerana ’kera’

Dewan Rakyat hari ini kecoh apabila Ahli Parlimen Hulu Langat Mohd Sany Hamzan berang dan menjerit selepas ditegur atas kelakuannya seperti "kera di hutan" oleh Ahli Parlimen Arau, Shahidan Kassim.
Kekecohan itu bermula apabila Shahidan yang mewakili Perikatan Nasional (PN) meluahkan rasa kesal apabila perbahasannya mengenai Belanjawan 2023 sering diganggu oleh Sany tanpa meminta kebenaran untuk mencelah.
"Saya kesal kepada Hulu Langat yang perangai lagi teruk daripada kera di hutan," katanya ketika menghabiskan perbahasannya.
Kenyataan pendek itu bagaimanapun menyebabkan Sany marah dan berulang kali menggesa supaya Shahidan menarik kembali kenyataan itu.
"Guna perkataan kera. Patutnya orang lama bagi contoh. Minta tarik balik.
"Saya pun tak guna dah perkataan tak elok," kata Sany.
Situasi menjadi lebih "meriah" apabila Ahli Parlimen Parit Buntar Mohd Misbahul Munir Masduki bangun dan turut menegur perangai Sany sebelum wakil rakyat Amanah itu memintanya tidak masuk campur kerana itu adalah antara beliau dengan Shahidan.
"Saya (tak puas hati) dengan Arau sekarang. Bukan Parit Buntar. Saya dengan Arau.
"Cakap elok-elok. Saya tak gunakan perkataan tidak elok. Minta Arau tarik balik," jeritnya berulang.
Speaker Dewan Rakyat Johari Abdul bagaimanapun dilihat hanya membiarkan kekecohan itu berlaku dan hanya masuk mengawal Dewan Rakyat selepas diminta berbuat demikian.
"Saya nak tengok berapa orang nak jerit. Sebab rakyat sedang menilai," katanya.
“Teruskan, rakyat sedang tengok."
Situasi kemudian kembali terkawal apabila Johari meminta Shahidan mengulang kembali kenyataan itu untuk mendapatkan kepastian.
"Saya cakap jangan perangai seperti kera di hutan," jawab Shahidan sebelum sesi perbahasan diteruskan.


Memastikan wang sumbangan banjir diagih kepada mangsa bencana

Bencana banjir besar yang menyebabkan bandar-bandar besar di Lembah Klang lumpuh baru-baru ini menyaksikan pelbagai parti politik, badan bukan kerajaan (NGO) dan individu yang memungut derma bagi menyumbang kepada mangsa bencana alam itu.Namun, persoalan timbul berhubung ketelusan dan bagaimana sumbangan itu dibelanjakan.Malcolm Chapman yang merupakan pengarah eksekutif salah satu organisasi bantuan antarabangsa Mercy Malaysia bersetuju terdapat kebimbangan mengenai perkara itu, terutama ketika penggunaan media sosial yang meningkat dan dakwaan yang sering dibuat pengguna internet.Beliau berkata, kebimbangan itu kebiasaannya disebabkan orang ramai ingin pastikan wang yang mereka sumbangkan digunakan untuk tujuan yang betul dan bukannya untuk kegunaan peribadi.Oleh itu, Chapman menegaskan amat penting supaya organisasi yang mengutip derma daripada masyarakat untuk menunjukkan laporan rangka kerja yang jelas sebagai bukti perbelanjaan menggunakan duit tersebut.“Bagi memastikan ketelusan dan menangani kebimbangan ini, kami keluarkan laporan rangka kerja yang menyeluruh dan ia disiarkan menerusi laman sesawang Mercy Malaysia,” katanya kepada MalaysiaNow.“Malah, laporan ini juga akan diaudit oleh firma pengauditan pihak ketiga yang akan memberi pandangan secara telus dan adil mengenai apa yang kami lakukan.”Sejak 18 Disember, Malaysia dilanda banjir besar dengan lapan negeri dilaporkan terjejas teruk apabila kediaman penduduk dan bebereapa lebuh raya yang menghubungkan daerah dan negeri ditenggelami air.Kejadian ini disifatkan sebagai antara bencana terburuk yang pernah melanda negara apabila ia dilaporkan meragut lebih 40 nyawa, malah ribuan rakyat turut mengalami kerugian mencecah puluhan ribu hingga ratusan ribu ringgit.MalaysiaNow baru-baru ini melaporkan bagaimana terdapat sebahagian yang memungut derma mencurigakan yang melanggar Akta Pencegahan Pengubahan Wang Haram, Pencegahan dan Pencegahan Pembiayaan Keganasan dan Hasil daripada Aktiviti Haram 2001.MalaysiaNow masih menunggu maklumbalas dari Suruhanjaya Pencegahan Rasuah Malaysia (SPRM) sama ada mereka sudah menerima laporan berhubung penyelewengan dana bantuan banjir.Menurut Chapman, sumbangan wang derma sememangnya akan membantu memudahkan pelaksanaan misi bantuan bencana, bagaimanapun, amat penting untuk organisasi melakukan penilaian di lapangan terlebih dahulu.Katanya, ia bagi menentukan kos perbelanjaan dan jumlah wang yang diperlukan untuk melaksanakan misi kemanusiaan itu.“Selepas melakukan penilaian, akan terhasil angka kewangan yang kami perlukan.“Contohnya, pada penilaian peringkat awal semasa berlakunya banjir besar di Malaysia, kami sasarkan minimum kutipan RM5 juta untuk menjalankan pelbagai program bantuan,” katanya dan menambah dianggarkan seramai 1,000 sukarelawan di bawah Mercy Malaysia dikerahkan untuk membantu mangsa banjir di seluruh negara.Mengulas lanjut, Chapman berkata, pihaknya turut melakukan penilaian jangka sederhana dan panjang untuk pastikan mangsa banjir mendapat bantuan sehingga masalah mereka selesai.“Penilaian jangka pendek banyak menumpukan kepada pemulihan seperti kebersihan dan bekalan air bersih manakala jangka panjang pula tertumpu kepada usaha memastikan masyarakat lebih bersedia untuk berdepan dengan kejadian bencana pada masa hadapan.“Pastinya dalam usaha memastikan rancangan ini dapat direalisasikan, ia memerlukan duit. Malah, kami juga mempunyai sasaran kutipan derma bagi tujuan ini,” katanya.Dalam pada itu, Chapman menasihatkan orang ramai supaya lebih arif untuk ketahui jenis-jenis keperluan bantuan dan kosnya apabila berlaku bencana bagi memastikan duit yang ingin diderma dilakukan menerusi saluran yang betul.“Kita perlu memahami organisasi yang kumpul duit itu dan sentiasa melihat struktur laporan yang mereka ada ketika mengumpulkan dana tersebut,” katanya.


Tidak hadir sebutan kes, mahkamah keluar waran tangkap pengasas Sugarbook

Mahkamah Majistret mengeluarkan waran tangkap terhadap pengasas aplikasi Sugarbook, Chan Eu Boon, 34, kerana gagal hadir pada prosiding sebutan kes dan penyerahan dokumen hari ini tanpa sebarang sebab.Perintah tersebut dikeluarkan majistret Sabreena Bakar @ Bahari, setelah timbalan pendakwa raya Aliff Asnaf Anuar Sharuddin memohon waran tangkap dikeluarkan terhadap tertuduh.“Tertuduh (Chan), peguam bela serta penjamin tidak hadir dan saya memohon agar waran tangkap dikeluarkan,” kata Aliff Asnaf.Mahkamah menetapkan 15 Mei depan sebagai sebutan waran tangkap tersebut dan untuk tertuduh menyatakan sebab tidak hadir pada prosiding hari ini.Pada 24 Februari lepas, Chan didakwa melakukan kesalahan menyiarkan hantaran menyebabkan ketakutan dan kegentaran orang awam dengan menggunakan sebuah laman web bagi menyiarkan satu hantaran bertajuk ‘Top 10 sugar baby universiti in Malaysia’, pada kira-kira 10 pagi, 10 Februari lepas.Dia dituduh mengikut Seksyen 505(b) Kanun Keseksaan dan boleh dihukum di bawah peruntukan yang sama iaitu penjara sehingga dua tahun atau denda atau kedua-duanya, jika sabit kesalahan.


Amirudin dijangka mohon perkenan Sultan Selangor bubar DUN pada Jun

Menteri Besar Selangor, Amirudin Shari akan menghadap Sultan Selangor, Sultan Sharafuddin Idris Shah, pada minggu ketiga atau keempat bulan depan bagi memohon perkenan pembubaran Dewan Undangan Negeri (DUN).
Amirudin berkata permohonan itu akan dibuat sebelum DUN terbubar secara automatik pada 25 Jun ini.
“Sebab ini antara persefahaman kami Menteri-menteri besar iaitu pada minggu ketiga dan keempat bulan Jun,“ katanya kepada pemberita selepas majlis pengiktirafan Malaysia Book of Records (MBOR), di Shah Alam, hari ini.
Enam negeri yang akan melaksanakan Pilihan Raya Negeri (PRN) pada tahun ini ialah Selangor, Pulau Pinang, Negeri Sembilan, Kedah, Kelantan dan Terengganu.
Dalam pada itu, mengenai pembahagian kerusi antara Pakatan Harapan (PH) dan Barisan Nasional (BN) di Selangor, beliau berkata tujuh daripada 56 kerusi masih dalam perbincangan untuk dimuktamadkan.
Terdahulu, Amirudin, mewakili Perbadanan Kemajuan Pertanian Selangor (PKPS), menerima pengiktirafan MBOR menerusi jualan ayam dan telur ayam bersubsidi terbesar semasa penganjuran Jualan Mega Ehsan Aidilfitri, bulan lalu.
Beliau berkata Jualan Mega Ehsan Aidilfitri adalah program jualan dengan kuantiti terbesar yang pernah PKPS anjurkan dan merupakan sebahagian daripada program Jelajah Ehsan Rakyat (JER).
Menteri Besar berkata sejak JER dilaksana bermula September tahun lalu hingga bulan ini, PKPS telah membelanjakan sebanyak RM37 juta dan memberi penjimatan sebanyak RM18 juta kepada lebih dua juta penduduk di negeri itu.
Amirudin berkata JER pada tahun lalu telah merekodkan jualan sebanyak 30,000 ekor ayam dan 10,712 papan telur ayam sepanjang dua hari program berlangsung dan akan diteruskan dengan kolaborasi bersama dengan Program Jualan Rahmah, seawal bulan depan dengan jangkaan tambahan jumlah produk makanan.
JER dilaksanakan bertujuan untuk meringankan beban rakyat dalam mendepani kenaikan harga makanan dengan menawarkan jualan harga 30 peratus lebih rendah daripada harga pasaran semasa.


Lebih 8,600 insiden keselamatan siber dilapor dari Januari hingga November

Sejumlah 8,669 kes insiden keselamatan siber telah dilaporkan ke pusat panggilan Cyber999 dari Januari ke November tahun ini, kata Timbalan Menteri Komunikasi dan Multimedia Zahidi Zainul Abidin.“Tiga kes tertinggi dilaporkan adalah penipuan (6,737 kes), pencerobohan, (1,354) dan kod berbahaya (578),” katanya dalam ucapannya di Pertandingan Wacana Keselamatan ICT Kebangsaan – Piala Cabaran CyberSAFE (NICTSeD) 2021 semalam.Oleh sebab itu beliau berkata, tahap kesedaran orang ramai dalam “Keluarga Malaysia” perlu dipertingkatkan lagi, kerana masih ramai yang menjadi mangsa terhadap ancaman siber.“Isu berkaitan etika, tanggungjawab dan pengunaan internet yang positif telah menjadi kritikal terutamanya kepada generasi muda kita.“Terdapat keperluan mendesak dalam memastikan mereka diajarkan untuk menjadi pengguna internet yang selamat, beretika dan bertanggungjawab dalam menggunakan internet secara positif,” katanyaZahidi berkata, dalam masa Keluarga Malaysia mengamalkan gaya hidup digital, etika siber iaitu satu kod tingkah laku bertanggungjawab dalam internet dan gaya hidup yang positif dalam penggunaan Internet akan menjadi satu keperluan.“Mendidik warga digital mengenai etika penggunaan teknologi digital telah menjadi sebahagian daripada apa yang boleh dilakukan untuk menjadikan sebuah keluarga bahagian selamat secara dalam talian,” katanya.Sementara itu acara semalam menyaksikan piala cabaran itu dimenangi SMK Sultan Abu Bakar, Pahang sebagai juara keseluruhan dengan membawa pulang wang tunai RM5,000, piala dan plak.


Jangkitan harian catat 211 kes, tiada kematian

Sejumlah 211 kes baru Covid-19 direkodkan semalam menjadikan jumlah keseluruhan sebanyak 5,037,995 kes.
Sebanyak 272 pesakit turut dilaporkan sembuh, menjadikan jumlah keseluruhan kes sembuh sebanyak 4,990,977.
Ketika ini, 10,075 kes aktif direkodkan di mana 9,663 atau 95.9% daripadanya menjalani kuarantin kendiri.
Tiada pesakit ditempatkan ke pusat kuarantin sementara 402 (4%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 10 kes dan 8 daripadanya memerlukan bantuan alat pernafasan.
Tiada kematian dicatatkan menjadikan keseluruhan korban akibat wabak itu kekal sebanyak 36,943 orang.


Korban Covid-19 lepasi 100, kes baru catat angka 7,452

Malaysia merekodkan kes baru sebanyak 7,452 menjadikan kes keseluruhan Covid-19 meningkat sebanyak 610,574.Selangor kekal mencatat kes harian tertinggi sebanyak 2,509 disusuli Negeri Sembilan (843), Kuala Lumpur (678), Sarawak (651), Johor (412), Kelantan (312) dan Pahang (286).Hanya Perlis (4) sahaja yang mencatatkan kes satu digit hari ini.Negara juga mencatat sebanyak 6,105 kes sembuh menjadikan jumlah keseluruhan kes sembuh meningkat kepada 521,676.Kes aktif dengan kebolehjangkitan pula kini berjumlah 85,607.Dalam pada itu, 886 pesakit ditempatkan di unit rawatan rapi (ICU) termasuk 446 orang memerlukan bantuan alat pernafasan.Malaysia turut mencatat 109 lagi korban akibat Covid-19, menjadikan jumlah mangsa yang maut meningkat kepada 3,291.


Kes harian meningkat lepasi 7,200 jangkitan

7,234 kes baru Covid-19 direkodkan hari ini menjadikan jumlah keseluruhan sebanyak 2,895,014 kes.5,254 pesakit juga direkodkan sembuh, menjadikan jumlah keseluruhan pesakit sembuh sebanyak 2,799,608.Dalam pada itu, kes yang memerlukan rawatan di unit rawatan rapi (ICU) adalah sebanyak 118 kes di mana 81 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 57 kes di mana 34 adalah kes Covid-19.Dari 7,234 kes harian yang dilaporkan pada hari ini, 73 kes (1%) adalah daripada Kategori Tiga, Empat, dan Lima, dan 7,161 kes (99%) lagi adalah terdiri daripada Kategori Satu dan Dua.


KKM tambah kapasiti makmal ujian Covid-19

Persediaan negara menghadapi peperangan melawan pandemik Covid-19 terus diperkukuh dengan meningkatkan kapasiti maksimum makmal kepada 54,706 ujian Real-Time Reverse Transcription-Polymerase Chain Reaction atau RT-PCR setiap hari, kata Menteri Kesihatan Dr Adham Baba.Beliau berkata pencapaian itu adalah hasil kerjasama 61 buah makmal di bawah kendalian KKM, Angkatan Tentera Malaysia, Kementerian Sains, Teknologi dan Inovasi, universiti awam (UA) dan swasta serta makmal-makmal syarikat swasta.“Sebanyak 13 makmal UA di bawah Kementerian Pengajian Tinggi dan makmal swasta kini dalam proses menggembeling sumber ke tahap maksimum,” kata kenyataan itu.Malaysia mencatatkan peningkatan tiga digit kes baru Covid-19 sejak seminggu lalu dengan Sabah merekodkan bilangan kes tertinggi hampir setiap hari.Sehingga kini, jumlah kes terkumpul jangkitan Covid-19 dalam negara sebanyak 17,540 kes dengan 660 kes baru dilaporkan semalam.Tambah Adham, setakat ini sebanyak 42% kapasiti makmal negara sudah digunakan dan peratusan ini dijangka meningkat untuk menguji lebih banyak sampel, terutama dari zon merah, zon kuning serta aktiviti saringan dan pengesanan aktif kontak rapat oleh KKM.Manakala di Sabah, katanya, Makmal Kesihatan Awam Kota Kinabalu, makmal di Hospital Queen Elizabeth dan Makmal Universiti Malaysia Sabah sudah beroperasi dengan kapasiti 2,500 ujian sehari.“Baki sampel dari seluruh Sabah dihantar dengan penerbangan ihsan Tentera Udara Malaysia ke Semenanjung,” katanya.


Dewan Rakyat dijangka bahas dasar tangguh, batal projek baru

Perancangan kerajaan berkaitan dasar menangguh atau membatalkan projek-projek baharu dijangka menjadi tumpuan pada persidangan Dewan Rakyat hari ini.
Menurut aturan urusan mesyuarat dalam laman sesawang rasmi Parlimen, soalan berhubung perkara itu diajukan Ahmad Fahmi Mohamed Fadzil (PH-Lembah Pantai) pada sesi pertanyaan menteri yang mahu perdana Menteri menyatakan perkara tersebut serta menamakan projek berkenaan dengan kos yang dijimatkan.
Turut tersenarai, soalan Wong Hon Wai (PH-Bukit Bendera) kepada menteri kanan pertahanan yang mahu tahu bentuk perancangan kerjasama ketenteraan trilateral (TCA) antara Filipina, Indonesia dan Malaysia serta sama ada kerjasama ketenteraan akan dilanjutkan kepada negara-negara Asean lain.
Pada sesi soal jawab pula, Ahmad Fadhli Shaari (PAS-Pasir Mas) meminta perdana menteri menyatakan jumlah peruntukan untuk bantuan banjir yang telah disalurkan ke negeri-negeri terkesan bagi mangsa banjir monsun timur laut (MTL) 2021/2022.
Selain itu, Mohd Hatta Md Ramli (PH-Lumut) meminta menteri kerja raya menyatakan langkah diambil bagi menangani isu 50,000 kontraktor Bumiputera yang akan gulung tikar akibat kenaikan harga barangan binaan.
Selesai sesi berkenaan, Kementerian Kesihatan dijangka membentangkan untuk bacaan kali kedua serta dibahas ahli-ahli Parlimen bagi Rang Undang-Undang Racun (Pindaan) 2022.
Turut menarik perhatian, Rang Undang-Undang Perlembagaan (Pindaan) (No. 3) 2022 dan Peruntukan Larangan Ahli Parlimen Bertukar Parti yang tersenarai di nombor enam aturan mesyuarat.
Menteri di Jabatan Perdana Menteri (Parlimen dan Undang-Undang) Wan Junaidi Tuanku Jaafar sebelum ini berkata rang undang-undang berkenaan dicadang untuk dibahaskan pada 27 dan 28 Julai, tertakluk kepada budi bicara Yang Dipertua Dewan Rakyat.
Selain itu, beliau berkata mesyuarat juga mencadangkan garis masa libat urus Bahagian Hal Ehwal Undang-Undang dan Jabatan Peguam Negara (AGC) bersama ahli Dewan Rakyat kerajaan diadakan 25 Julai dan libat urus bersama Ahli Dewan Rakyat pembangkang, pada 26 Julai.
Wan Junaidi berkata setelah mendapat kelulusan Dewan Rakyat dan Dewan Negara, rang undang-undang berkenaan akan dipersembahkan kepada Yang di-Pertuan Agong di antara 11 hingga 26 Ogos untuk diperkenankan dan pewartaannya dijangka dilaksanakan antara 29 Ogos hingga 2 September ini.
Persidangan Dewan Rakyat kali ini berlangsung selama 12 hari hingga 4 Ogos.


‘Optik, kosmetik’ kerajaan Anwar akan makan diri jika pencapaian lemah

Seorang pakar komunikasi memberi amaran bahawa langkah diambil pasukan perhubungan awam Anwar Ibrahim sejurus selepas mengangkat sumpah sebagai perdana menteri mungkin bakal memakan diri pengerusi Pakatan Harapan (PH) itu jika beliau gagal memenuhi gambaran yang ditunjukkan kepada rakyat.
Bermula beberapa jam selepas mengangkat sumpah 24 November lalu, beliau dilihat menjawab telefon presiden Turki, Recep Tayyip Erdogan ketika memulakan sidang media pertamanya sebagai perdana menteri dan perbualan itu didengarkan kepada umum.
Gambar fail kerja bertimbun di atas meja, selain bekerja pada hujung minggu turut dijadikan bahan-bahan optik daripada pejabatnya.
Pasukan komunikasi Pakatan Harapan (PH) juga bekerja keras untuk menaikkan imej Anwar yang juga pengerusi gabungan itu di internet.
Pakar komunikasi Syed Arabi Syed Abdullah Idid berkata, usaha itu perlu dilakukan kerana nama Anwar selama dua dekad sebelum ini adalah sebagai ketua pembangkang.
"Apabila beliau jadi perdana menteri, beliau kena pancar imej sebagai perdana menteri, yang berbeza dengan imej ketua pembangkang,” kata profesor komunikasi di Universiti Islam Antarabangsa Malaysia yang banyak mengkaji kempen politik merangkumi beberapa pilihan raya umum kepada MalaysiaNow.
"Beliau perlu tunjuk bahawa beliau ialah 'man of authority' yang prihatin kepada rakyat dan tidak kekok dengan sultan-sultan, selain penjawat awam.”
Namun katanya, meskipun usaha publisiti itu ada impaknya, namun dalam masa enam bulan selepas pembentukan kerajaan, Anwar perlu kemukakan bukti pencapaian.
"Ujian sebenar datang apabila beliau membentangkan belanjawan.
Apakah ia akan jadi belanjawan yang lebih baik daripada yang dikemukakan Ismail Sabri Yaakob?” soalnya.
Anwar yang juga menteri kewangan dijadualkan membentang Belanjawan 2023 pada Februari ini selepas membentangkan Mini Bajet 2023 pada bulan lalu.
Katanya, imej-imej yang bertujuan menunjukkan Anwar bekerja keras mungkin dikeluarkan untuk menangkis kritikan Dr Mahathir Mohamad yang baru-baru ini menyatakan keraguan beliau terhadap keupayaan presiden PKR itu untuk memimpin negara.
Syed Arabi yang merupakan ahli World Public Opinion Research Association berkata, kenyataan-kenyataan yang dibuat Anwar memang dibuat untuk mendapatkan perhatian dan menjadi tajuk akhbar.
Namun dalam jangka masa panjang, beliau perlu berhati-hati kerana kenyataan perdana menteri membawa implikasi kepada negara.
"Para pegundi sekarang akan bertanya apa impak kenyataan kamu? Mereka mahu melihat program-progran kamu dan perlaksanaannya. Itu kita tunggu," katanya.
Pasukan komunikasi PH juga tidak lupa untuk membesarkan langkah-langkah yang diambil Anwar, meskipun ia sama seperti langkah yang diambil perdana menteri sebelum ini.
Contohnya, bantuan banjir yang diumumkan Anwar, serta pembatalan sambutan tahun baru bagi menghormati mangsa banjir.
Ia turut dibuat oleh Ismail Sabri Yaakob dengan jumlah bantuan yang lebih besar, namun bekas perdana menteri itu tidak terlepas daripada menerima kecaman terutamanya daripada kalangan penyokong PH.
Gambar Ismail memotong kek semasa program Umno dan insiden konvoinya menghentikan sebuah ambulans menenggelamkan pengumuman dan inisiatif yang dibuat oleh Ahli Parlimen Bera itu.
Menurut Syed Arabi, penggunaan media sosial oleh pasukan komunikasi Anwar dilihat lebih baik berbanding Ismail.
"Ismail kelihatan tidak mempunyai sokongan daripada Kabinetnya sendiri. Beliau buat kenyataan, tapi sokongan daripada rakan-rakannya tiada.
"Tidak nampak Kabinet itu bergerak sebagai satu pasukan,” katanya.
Namun, jangkaan dan harapan besar yang telah ditanam oleh PH juga menjadi cabaran buat Anwar.
"Ini kerana jika beliau dan Kabinet tidak memenuhi jangkaan itu, ia bakal memakan diri.
"Ini yang berlaku pada PH 1.0," menurut Syed Arabi merujuk kepada pentadbiran kali pertama gabungan itu pada 2018 yang diketuai oleh Mahathir.


Sorry.


Kes harian Covid-19 jangkau 23,500

Malaysia merekodkan kes baru sebanyak 23,564 menjadikan kes keseluruhan Covid-19 meningkat sebanyak 1,513,024 kes.Selangor kekal mencatat kes harian tertinggi sebanyak 6,974 disusuli Sabah (2,738), Sarawak (2,548), Kedah (1,932), Kuala Lumpur (1,652), Pulau Pinang (1,523), Johor (1,323), Kelantan (1,281), Perak (1,248), Melaka (610), dan Terengganu (521).Hanya Labuan (1) sahaja negeri yang mencatat kes satu digit hari ini.Kes aktif dengan kebolehjangkitan pula kini berjumlah 257,417 kes.Negara juga mencatat sebanyak 21,448 kes sembuh menjadikan jumlah keseluruhan kes sembuh meningkat kepada 1,241,894.Dalam pada itu, 1,062 pesakit ditempatkan di unit rawatan rapi (ICU) termasuk 518 orang memerlukan bantuan alat pernafasan.Malaysia turut mencatat 233 lagi korban akibat Covid-19, menjadikan jumlah mangsa yang maut meningkat kepada 13,713.


SOP lebih ketat untuk PRK Batu Sapi, kata menteri

Kerajaan akan berbincang bersama Suruhanjaya Pilihan Raya (SPR) mengenai prosedur operasi standard (SOP) yang lebih ketat bagi Pilihan Raya Kecil (PRK) Parlimen Batu Sapi yang bakal diadakan 5 Disember ini.Menteri Kanan (Kluster Keselamatan) Ismail Sabri Yaakob berkata SOP tersebut perlu dibentangkan bagi menjamin kesihatan penduduk Batu Sapi yang akan keluar mengundi.“Kami akan memanggil SPR hari esok atau lusa dan akan membentangkan SOP yang lebih ketat bagi menjamin kesihatan penduduk Batu Sapi untuk keluar mengundi.“Kami tak boleh menahan sesiapa daripada keluar mengundi kerana Perlembagaan Persekutuan memberikan hak kepada setiap rakyat untuk mengundi. Jadi SPR akan keluarkan SOP supaya boleh mengurangkan pergerakan dan kontak antara individu sepanjang tempoh PRK,” katanya dalam sidang media perkembangan Perintah Kawalan Pergerakan Pemulihan (PKPP) di sini hari ini.Ismail Sabri turut berkata kerajaan tidak mempunyai kuasa untuk menghalang sebarang pilihan raya diadakan, termasuk PRK Batu Sapi memandangkan ia di bawah kuasa SPR.“Sekali lagi ingin saya jelaskan, ia (pilihan raya) bukan di bawah kuasa kerajaan untuk menentukan (kerana ia) di bawah Perlembagaan (Perkara 150 Perlembagaan Persekutuan) dan kuasa SPR,” kata Ismail Sabri.Kerusi Parlimen Batu Sapi kosong berikutan kematian penyandangnya Liew Vui Keong dari Parti Warisan Sabah pada 2 Oktober lepas.SPR menetapkan pada 23 November sebagai hari penamaan calon bagi PRK itu dan pengundian awal pada 1 Disember.Batu Sapi mempunyai seramai 32,962 pengundi termasuk 672 anggota tentera dan 1,138 anggota polis.“Sekali lagi ingin saya jelaskan, ia (pilihan raya) bukan di bawah kuasa kerajaan untuk menentukan (kerana ia) di bawah Perlembagaan (Perkara 150 Perlembagaan Persekutuan) dan kuasa SPR,” kata Ismail Sabri.Berkenaan “weekend husband” atau “weekend wife” yang bertemu seminggu sekali melibatkan kawasan Perintah Kawalan Pergerakan Bersyarat (PKPB), Ismail Sabri berkata mereka boleh merentas negeri tetapi perlu mendapatkan kebenaran daripada pihak polis terlebih dahulu.“Orang ramai boleh rujuk laman sesawang Majlis Keselamatan Negara (www.mkn.gov.my) yang mempunyai butiran mengenai SOP, peraturan serta cara-cara memohon kebenaran daripada pihak polis dan sebagainya,” katanya.Sementara itu, berkaitan SOP perayaan Deepavali yang bakal disambut 14 November ini, Ismail Sabri berkata kerajaan akan membuat keputusan mengenainya minggu ini sebelum diumumkan.Berhubung pengecualian caj RM1 di semua mesin juruwang automatik (ATM) bagi pengeluaran wang mesin MEPS, Ismail berkata setakat ini ia masih diteruskan dan hanya Kementerian Kewangan yang akan memutuskan tarikh pengecualian itu ditamatkan.


Covid-19 catat angka tertinggi lagi, 3,309 kes baru dilaporkan

Sebanyak 3,309 kes baru Covid-19 dikesan hari ini termasuk enam jangkitan import, menjadikan angka keseluruhan penularan dalam negara berjumlah 141,533, kata Ketua Pengarah Kesihatan Dr Noor Hisham Abdullah.Katanya, sebanyak 1,469 pesakit pulih dan dibenarkan pulang, menjadikan jumlah keseluruhan angka sembuh 110,584 kes atau 78.1%.“Selangor melaporkan kes harian tertinggi iaitu sebanyak 1,007 kes, diikuti Johor 442 dan Sabah 409 kes,” katanya dalam satu kenyataan.Katanya, kes aktif dengan kebolehjangkitan pula berjumlah 30,390.“Daripada jumlah itu 190 pesakit di tempatkan di Unit Rawatan Rapi termasuk 83 memerlukan bantuan alat pernafasan,” katanya.Noor Hisham memaklumkan terdapat empat lagi kematian, menjadikan jumlah mangsa yang maut meningkat kepada 559 orang.Katanya terdapat 11 lagi kluster baru dikesan.“Empat kluster dilaporkan di Kuala Lumpur membabitkan Kluster Udarama (21 kes), Kluster Iris (11 kes), Kluster Jalan Kiara (22 kes) dan Kluster Dialis Batu (6 kes),” katanya.Dua kluster masing-masing dilaporkan di Selangor dan Kelantan melibatkan Kluster Jalan Manan (83 kes) dan Kluster Persiaran Kuala (44 kes) serta Kluster Kampung Badak (39) dan Kluster Taman Kesedar (14 kes).Baki tiga lagi kluster melibatkan Kluster Bukit Sekubung di Sarawak (21 Kes), Kluster Dialisis Putra di Putrajaya (11 kes) dan Kluster Permint Harmoni di Terengganu (8 kes).


1,268 kes baru Covid-19 dicatat hari ini

Malaysia mencatatkan 1,268 kes baru Covid-19 hari ini menjadikan kes keseluruhan penularan dalam negara berjumlah 336,808.Negara juga mencatat sebanyak 1,083 kes sembuh menjadikan jumlah keseluruhan kes sembuh meningkat kepada 320,925.Selangor masih menjadi negeri yang paling tinggi mencatat kes harian dengan 490 kes dicatat hari ini.Ia kemudian disusuli Sarawak (141), dan Johor (135), sementara Perlis tidak mencatatkan kes jangkitan hari ini.Hanya Wilayah Persekutuan Labuan, Putrajaya dan Terengganu sahaja yang mencatatkan kes 1 digit hari ini.Kes aktif dengan kebolehjangkitan pula kini berjumlah 14,637.Daripada jumlah itu 161 pesakit ditempatkan di Unit Rawatan Rapi termasuk 73 orang memerlukan bantuan alat pernafasan.Malaysia turut mencatat 2 lagi korban akibat Covid-19, menjadikan jumlah mangsa yang maut meningkat kepada 1,246 orang.


Tiga rakyat Malaysia antara kes import di Singapura

Tiga rakyat Malaysia adalah antara 18 kes import baharu Covid-19 yang dilaporkan di Singapura pada Khamis, demikian menurut Kementerian Kesihatan republik itu.Kementerian itu menerusi data penuh yang dikeluarkan lewat malam tadi memaklumkan kesemua mereka tiba dari negara asal dan asimptomatik.Kes import lain ialah dari Bangladesh, Ghana, India, Indonesia, Filipina dan Amerika Syarikat.Setakat tengah hari semalam, Singapura mencatat 19 kes baharu, satu daripadanya merupakan kes dalam komuniti, menjadikan jumlah jangkitan di sini kepada 59,998 kes.Sehingga kini, kementerian mengklasifikasikan 3,160 daripada kes yang dilaporkan adalah import, 2,327 kes dalam komuniti dan 54,511 melibatkan penghuni asrama.Pada masa ini, terdapat dua kluster Covid-19 di Singapura.


Tukang cuci sekolah di Sabak Bernam 4 bulan tak dapat gaji

Sebelum loceng pertama sekolah berbunyi pada sesi pagi, Kak Zahirah (bukan nama sebenar), seorang tukang cuci sudah memulakan kerja-kerja pembersihan di sebuah sekolah rendah di Sekinchan.Kerjanya dilakukan sepanjang hari, dan biasanya, dia akan pulang ke rumah pada sebelah petang.Zahirah adalah satu-satunya pencari nafkah keluarga termasuk empat anaknya yang masih kecil.Namun, sejak empat bulan lalu, wanita gigih itu tidak menerima gajinya.Masalah tersebut berpunca daripada kerumitan sistem kontrak yang memberi ruang kepada kontraktor swasta tidak bertanggungjawab untuk mengeksploitasi pekerja seperti Zahirah, jika mereka mahu.Tanpa pendapatan, Zahirah kini buntu memikirkan apa yang perlu dia lakukan.“Saya menggunakan semua wang saya untuk bayar rumah, kereta, dan keperluan anak-anak saya,” katanya ketika ditemu bual MalaysiaNow.“Saya juga terpaksa meminjam wang daripada kawan-kawan dan ibu saya. Tetapi apa yang boleh saya lakukan? Saya dalam keadaan terdesak.”Zahirah adalah salah seorang daripada kira-kira 50 pekerja pembersihan sekolah rendah dan menengah di Sabak Bernam yang mengadakan protes secara aman di luar Pejabat Perdana Menteri di Putrajaya semalam.Protes itu dianjurkan badan bukan kerajaan (NGO) Jaringan Pekerja Kontrak Kerajaan (JPKK), sebuah badan yang memperjuangkan hak pekerja dan sedang berusaha memansuhkan sistem kontrak.Himpunan itu juga turut menuntut pampasan bagi tukang cuci yang tidak dibayar sejak November tahun lalu.JPKK turut menggesa kontraktor yang dilantik ditamatkan perkhidmatan dan disenarai hitam daripada mengambil pekerja baru pada masa akan datang.Walaupun begitu, mengadakan protes dan tunjuk perasaan sebenarnya bukanlah pilihan pertama mereka.Sebelum ini, selama beberapa bulan, mereka membuat aduan berkenaan isu tersebut kepada pejabat pendidikan daerah di Sabak Bernam.Akhirnya, pada Februari lalu, mereka memfailkan aduan di jabatan buruh, menamakan tiga kontraktor swasta.Malangnya, mereka tidak menerima sebarang maklumat susulan mengenai aduan tersebut dan hanya diminta supaya bersabar. Pihak jabatan memberikan jaminan, mengatakan “anda akan diberi pampasan tidak lama lagi.”Bagaimanapun, setelah menunggu beberapa bulan tanpa sebarang perubahan, kesabaran Zahirah semakin berkurang.“Saya sudah bekerja di bawah kontraktor ini selama tiga tahun dan saya tidak pernah alami situasi tidak dibayar gaji selama empat bulan,” katanya.“Saya bernasib baik kerana ada beberapa guru di sekolah saya memberikan sumbangan kepada kami, dan beberapa NGO turut membantu. Tetapi kami tidak boleh bergantung kepada mereka sepanjang masa.”Kak Yati dan Kak Mas (bukan nama sebenar), dua lagi tukang cuci di sebuah sekolah menengah di Simpang Lima, berkata mereka hanya bertemu majikan sekali sahaja sejak bekerja di sekolah tersebut iaitu ketika menandatangani kontrak.“Kami sudah bekerjasama dengan JPKK sejak awal Januari.“Kami hanya mahu gaji kerana ia adalah hak sebagai pekerja pembersihan,” kata Yati.Yati, Mas dan rakan sekerja mereka yang lain mengatakan sistem kontrak tidak memberikan sebarang faedah kepada pekerja.Menurut mereka, kontrak itu tidak memperuntukkan cuti tahunan dan tidak boleh memohon cuti perubatan selain perlu menggantikan waktu kerja jika mereka mengambil cuti kecemasan.“Tahun lalu, salah seorang rakan kami mengalami kemalangan menyebabkan tulang lututnya patah,” kata Mas.“Dia terpaksa dimasukkan ke hospital dan perlu mengisi beberapa borang untuk memohon cuti sakit, namun dia tidak terima sebarang maklum balas daripada majikan.“Akhirnya, dia terpaksa guna wang sendiri untuk bayar bil hospital.”Mengambil cuti sehari dari tempat kerjanya bagi himpunan tunjuk perasaan di Putrajaya bukanlah perkara yang mudah bagi wanita ini, namun usaha mereka akhirnya membuahkan hasil.Pada petang itu, pegawai kementerian pendidikan berkata mereka akan diberi pampasan pada 1 April ini.Bagaimanapun, pihak pekerja pembersihan yang terjejas dinasihatkan untuk membuat aduan berhubung penyenaraian hitam syarikat terbabit.“Pihak berkuasa kata siasatan akan dijalankan dalam masa dua minggu, dan jika aduan pekerja benar, mereka akan menamatkan kontrak syarikat kontraktor,” kata seorang lagi tukang cuci Norma Abu Hassan.Walaupun tidak menerima gaji, pekerja pembersihan sekolah tetap menjalankan tugas mereka.“Saya sudah 15 tahun bekerja sebagai tukang cuci kerana mahu bantu keluarga dengan pendapatan bulanan sebanyak RM970,” kata Yati.“Suami saya seorang petani dan saya mempunyai lima orang anak untuk dijaga.”MalaysiaNow telah cuba menghubungi syarikat kontraktor tersebu bagi mendapatkan respons mereka.


Sanusi beri bayangan DUN Kedah bubar selepas 18 Jun

Menteri Besar Kedah Muhammad Sanusi Md Nor memberi bayangan bahawa Dewan Undangan Negeri (DUN) Kedah akan dibubarkan selepas pertengahan Jun depan bagi membolehkan Pilihan Raya Negeri (PRN) diadakan.
Muhammad Sanusi berkata beberapa faktor termasuk bulan Ramadan, sambutan Aidilfitri, tempoh ibadah haji serta sambutan Aidiladha menyebabkan pihaknya berpandangan DUN Kedah tidak sesuai dibubarkan ketika ini.
"Seperti saya pernah sebut, bulan tiga (Mac) dengan bulan empat (April) puasa dan raya… lepas tu orang pergi haji (kena) tunggu orang balik (dari) haji, (dan) yang penting di Kedah ini pada 18 Jun ada (sambutan) keputeraan Tuanku Sultan Kedah, lepas itu baru boleh buat apa yang patut," katanya.
Beliau berkata demikian ketika ditanya pemberita mengenai jangkaan tarikh pembubaran DUN Kedah bagi membolehkan PRN diadakan, selepas menghadiri majlis sambutan Tahun Baharu Cina peringkat Kedah di Alor Setar malam tadi.
Mengulas lanjut, Muhammad Sanusi berkata PAS membuat keputusan untuk menentukan sendiri tarikh pembubaran DUN di tiga negeri yang ditadbir iaitu Kedah, Kelantan dan Terengganu tanpa melibatkan perbincangan dengan tiga negeri yang ditadbir Pakatan Harapan (PH).
Bagaimanapun, Muhammad Sanusi yang juga Pengarah Pilihan Raya PAS Pusat berkata beliau berharap negeri-negeri ditadbir PH iaitu Pulau Pinang, Selangor dan Negeri Sembilan dapat membubarkan DUN masing-masing bersama tiga negeri PAS supaya PRN serentak di kesemua negeri dapat diadakan.
"Perbincangan secara tidak rasmi dengan negeri lain ada, macam saya tanya Menteri Besar Negeri Sembilan (Aminuddin Harun), bukan dia sengaja nak bubar DUN pada Mei tetapi 1 Jun DUN terbubar sendiri.
"Jadi mahu tidak mahu dia kena bubar pada bulan Mei atau selewat-lewatnya 31 Mei. Jadi kalau nak disekalikan PRN kena buat dalam tempoh 60 hari, jadi negeri-negeri lain dalam tempoh itulah antara 1 Jun hingga 31 Julai. Secara tak rasminya macam itulah," katanya.


Luka parah PH di Melaka, membusuk di Sarawak

Pilihan Raya Negeri (PRN) Sarawak pada 18 Disember depan sekali lagi bakal menjadi ujian kekuatan dan masa depan parti-parti bertanding khususnya Pakatan Harapan (PH) yang kalah teruk pada Pilihan Raya Negeri Melaka baru-baru ini.Melaka dan Sarawak mempunyai banyak persamaan dari segi landskap politik. Kedua-dua ini merupakan “deposit tetap” kepada Barisan Nasional (BN) sebelum Sarawak keluar daripada BN selepas Pilihan Raya Umum Ke-14 dan membentuk Gabungan Parti Sarawak (GPS) yang terdiri daripada parti-parti dari negeri itu sendiri.Sebelum DUN Sarawak dibubarkan, GPS menguasai 68 kerusi, Parti Sarawak Bersatu (6), DAP (5), Perikatan Nasional (PN) dan Bebas masing-masing satu kerusi.Tumpuan sudah tentunya kepada PH yang menjadi “the biggest loser” dalam PRN Melaka baru-baru ini. Dalam pilihan raya tersebut parti-parti komponen PH tewas teruk. Parti Keadilan Rakyat (PKR) yang bertanding 11 kerusi tewas kesemuanya termasuk hilang kerusi di Machap Jaya kepada MCA. Perikatan Nasional (PN) yang bertanding kali pertama pula menang dua kerusi.DAP pula hanya berjaya mengekalkan empat kerusi iaitu Bandar Hilir, Kota Laksamana, Ayer Keroh dan Kesidang dan tewas empat lagi kerusi tradisi yang disandang sebelum ini iaitu Duyong, Gadek, Pengkalan Batu dan Bemban. Amanah pula sekadar mengekalkan kerusi Bukit Katil.Kekalahan di beberapa kubu kuat yang menjadi deposit tetap mereka sebelum ini bukan sahaja mengejutkan malah memalukan lebih-lebih lagi di kawasan majoriti pengundi bukan Melayu. Sebelum ini tidak ada sesiapa yang terfikir DAP dan PKR akan tewas di kerusi-kerusi tradisi mereka yang sudah berpuluh tahun tidak mampu ditembusi parti lawan.Para pengundi dan penyokong PH menghukum calon-calon mereka di Melaka bukan kerana kelemahan calon dan jentera pilihan raya tetapi dek perbuatan serta tindak-tanduk para pemimpin mereka di peringkat pusat terutama  Anwar Ibrahim, Lim Guan Eng dan Lim Kit Siang yang didakwa enggan mendengar suara hati akar umbi parti.Tanpa mempedulikan suara hati ahli-ahli parti, Anwar dan Guan Eng menerima bekas ADUN Umno untuk mewakili PH dalam PRN Melaka. Sebelum ini suara-suara menentang memorandum persefahaman transformasi dan kestabilan politik antara kerajaan Pusat dan PH sudah lantang kedengaran tetapi kedua-dua pemimpin PH itu tetap meneruskannya.Ahli-ahli parti dan penyokong PH menyifatkan tindakan pemimpin mereka yang bersetuju dengan persefahaman itu sebagai hipokrit kerana pernah menolak tawaran yang hampir serupa malah lebih baik yang dicadangkan oleh perdana menteri kelapan, Muhyiddin Yassin ketika itu.Persefahaman itu juga menyebabkan ahli-ahli Parlimen PH lebih banyak “kunci mulut” daripada bercakap tentang isu-isu penting yang berlaku dalam negara seperti isu permohonan hartanah bernilai RM100 juta bekas Perdana Menteri Najib Razak baru-baru ini. Anwar selaku ketua pembangkang sekadar bersuara selepas bekas perdana menteri Dr Mahathir Mohamad membangkitkan isu tersebut di Dewan Rakyat. Jika tidak kerana Dr Mahathir, isu tersebut akan tenggelam begitu sahaja.Kalau dulu Anwar dan Guan Eng bukan main lantang menjuarai daripada sekecil-kecil isu apatah lagi isu besar sebegini. Tetapi sekarang tidak lagi mungkin kerana “terhutang budi” kepada kerajaan ekoran persefahaman tersebut.Berbeza dengan PN yang secara jujur memutuskan tidak akan bertanding pada PRN Sarawak, PKR dan DAP awal-awal lagi sudah bercakaran berhubung pembahagian kerusi. Gabungan itu juga memutuskan tidak akan menggunakan logo PH sebaliknya logo parti masing-masing yang dilihat sebagai satu lagi petanda kekalahan teruk pakatan itu.Pergolakan ini semakin ketara melihat kepada kenyataan terbuka Setiausaha Organisasi Kebangsaan DAP, Anthony Loke bahawa PH tidak boleh secara berterusan menamakan Anwar sebagai satu-satunya calon Perdana Menteri daripada PH setelah parti tersebut kalah teruk dalam PRN Melaka.Menurut Anthony Loke, PH perlu memberi tumpuan lebih kepada agenda reformasi bukan hanya tentang mencalonkan Anwar sebagai perdana menteri malah sudah sampai masanya kedudukan Anwar sebagai ketua pembangkang dan presiden PKR dikaji semula.Kenyataan terbuka dan berterus terang ini merupakan satu lagi tamparan hebat kepada Anwar yang sebelum ini dikecam teruk akibat kekalahan besar di Melaka. Khabarnya, kenyataan ini juga menyebabkan Anwar “menggelupur” sehingga terpaksa mencari dan mengerah beberapa ahli Parlimen mengeluarkan kenyataan bagi mempertahankan beliau.Melihat kepada perkembangan terbaru ini, PH berhadapan dengan pilihan raya negeri sebagai sebuah parti yang parah di Melaka. Luka parah ini tidak akan sembuh sebaliknya terus membusuk di Sarawak.Saladin Hassan Salleh adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Pejuang senaraikan 12 syarat untuk sokong Belanjawan 2021

Pejuang meletakkan 12 syarat kepada Perikatan Nasional (PN) sekiranya mahu parti itu menyokong Belanjawan 2021, kata presiden penajanya, Mukhriz Mahathir.Ahli Parlimen Jerlun itu berkata, ahli-ahli Parlimen Pejuang nekad untuk menolak Belanjawan 2021 sekiranya beberapa pindaan yang dikemukakan tidak dilayan.Antara syarat itu termasuk lanjutan moratorium serta pengeluaran daripada Akaun 1, caruman Kumpulan Wang Simpanan Pekerja (KWSP) seperti mana yang dibangkitkan Barisan Nasional (BN).“Kita nekad untuk menolak Belanjawan 2021 jika tiada pindaan terhadap syarat kami kemukakan.“12 syarat ini adalah agar kerajaan tidak berboros berbelanja untuk perkara-perkara yang tidak diperlukan ketika negara sedang dilanda krisis yang serius ini,” katanya ketika membahaskan Belanjawan 2021 di Dewan Rakyat, hari ini.Antara 12 syarat yang dikemukakan Mukhriz ialah menunda pembinaan bangunan kementerian yang tidak menjadi keutamaan contohnya bangunan baru Kementerian Perdagangan Antarabangsa dan Industri (Miti) yang dianggarkan RM60.5 juta.“Kita nekad untuk menolak Belanjawan 2021 jika tiada pindaan terhadap syarat kami kemukakan.Mengurangkan peruntukan Jabatan Perdana Menteri (JPM) yang meningkat daripada RM7.9 bilion kepada RM11.7 bilion.Pejuang juga mahu kerajaan menunda kesemua projek mega bernilai RM15 bilion dan memberi tumpuan kepada projek-projek kecil.“Kurangkan jumlah menteri Kabinet dan turunkan gaji menteri, timbalan menteri kalau boleh sehingga 30%.“Tambah belanjawan Kementerian Kesihatan (KKM) untuk penyakit tidak berbangkit, walaupun kita bergelut dengan Covid-19, tidak bermakna penyakit lain hilang begitu saja.”


Situasi naik turun Covid-19 di seluruh dunia

Selepas dua bulan keadaan bertambah baik, situasi wabak Covid-19 minggu ini kembali bertukar buruk semula di seluruh dunia, ditambah pula keadaan yang makin merosot di Eropah dan Amerika Syarikat.Keadaan global berdasarkan pangkalan data AFP adalah seperti berikut:Kembali meningkatJumlah kes harian baru meningkat sebanyak 2% di seluruh dunia kepada 410,654, setakat kiraan data AFP pada Khamis.Namun terdapat perbezaan ketara di antara wilayah-wilayah dunia.Penularan pandemik mulai dilihat menguncup secara perlahan sejak akhir Ogos, namun ia mulai meningkat di beberapa kawasan baru, terutama di bahagian Eropah Tengah dan Eropah Timur di mana kadar vaksinasi yang masih rendah di seluruh benua itu.Kes juga melonjak di UK yang sebelum ini telah membatalkan hampir semua sekatan pergerakannya.Walau bagaimanapun, kes yang disahkan hanya menggambarkan sebilangan kecil daripada jumlah jangkitan sebenar berikutan kaedah pengiraan dan tahap ujian saringan yang berbeza di antara negara.Keadaan Eropah membimbangkanMinggu ini keadaan juga merosot secara mendadak di Eropah, dengan peningkatan sebanyak 16% dalam jumlah kes baru yang direkodkan.Jangkitan juga meningkat 2% di Timur Tengah.Namun di kawasan lain di dunia, kadar penularan pandemik dilihat semakin rendah, dengan 16% kes lebih rendah di Asia, 13% di Afrika, AS dan Kanada dan kurang 4% di Amerika Latin dan Caribbean.Menurut Pertubuhan Kesihatan Sedunia (WHO), jumlah sebenar kes di Afrika adalah tujuh kali lebih tinggi daripada angka rasmi ekoran kekurangan pelaksanaan ujian saringan.Kematian semakin meningkatDunia turut menyaksikan peningkatan dalam jumlah kematian harian yang meningkat sebanyak 2% kepada 6,905 sehari.Kenaikan itu turut tercetus akibat lonjakan 10% di Eropah dan peningkatan kematian sebanyak 9% di AS dan Kanada.Bagaimanapun, terdapat penurunan 17% dalam jumlah kematian di Asia.AS mencatat jumlah kematian terbesar setiap hari sebanyak 1,703, diikuti Rusia dengan 1,011, dan Romania berada di tempat ketiga dengan 389 kes.Lonjakan terbesarSyria menyaksikan lonjakan terbesar jumlah kes baru dengan peningkatan sebanyak 153% dari sudut negara.Namun rantau yang menyaksikan peningkatan tertinggi minggu adalah di Eropah, dengan kenaikan 95% kes di Republik Czech, 80% di Hungary dan 78% di Poland.Penurunan kes paling banyakDi sudut lain, Cuba menyaksikan penurunan kes sebanyak 38%, menjadikan ia sebagai negara yang mencatat penurunan paling banyak, diikuti Filipina (36%), Guatemala (28%), Myanmar (27%) dan Mexico (yang menurun sebanyak seperempat dari jumlah kes hariannya).AS catat jangkitan tertinggiAS kekal menjadi negara yang mencatat jumlah kes baru tertinggi, dengan 75,442 kes sehari.Ia diikuti UK dengan 46,255 dan Rusia sebanyak 34,026.Berdasarkan angka per kapita, negara yang mencatat kes paling tinggi minggu ini adalah Latvia dengan 846 kes per 100,000 penduduk diikuti Georgia (771) dan Lithuania (686).


'Penjenayah' tak patut dilantik sebagai TPM, kata Dr Mahathir

Tindakan Anwar Ibrahim melantik Ahmad Zahid Hamidi sebagai timbalan perdana menteri menunjukkan Malaysia tidak berpegang kepada "rule of law", kata Dr Mahathir Mohamad dalam ulasan terbuka pertamanya selepas keputusan kontroversi kerajaan itu.
Mahathir berkata, ini kerana Zahid kini sedang menghadapi 47 pertuduhan kes di mahkamah dan keputusan perdana menteri melantik presiden Umno itu memegang jawatan kedua tertinggi adalah menghairankan.
"Jika kita nak bersihkan negara, kita tak boleh pilih orang yang dianggap melakukan jenayah.
"Ya dia belum terbukti bersalah, tetapi jika seseorang itu dihadapkan walaupun dengan satu kes, itu sudah menunjukkan dia tidak layak jadi pemimpin," kata Mahathir kepada pemberita pada Majlis Pelancaran Buku 40 Tahun Dasar Pandang Ke Timur di Kuala Lumpur hari ini.
Ditanya mengenai pandangan beliau berhubung kerajaan pimpinan Anwar, Mahathir berkata ia masih terlalu awal untuk memberi sebarang komen.
"Saya nak perhatikan apa yang akan berlaku," katanya.
Sementara itu, mengulas mengenai masa depan Pejuang yang mengalami kekalahan teruk pada Pilihan Raya Umum ke-15 (PRU15) baru-baru ini, Mahathir berkata parti itu akan tetap meneruskan perjuangan.
"Ya kita kalah teruk, tetapi kita tetap pegang kepada prinsip.
"Kita berjuang untuk bersihkan negara dan akan teruskan perjuangan ini walaupun ditolak oleh semua orang," katanya yang juga pengerusi Pejuang.


Lebih 300,000 warga emas dijangkiti Covid-19, kata KP kesihatan

Sebanyak 336,848 warga emas atau 11.5% daripada golongan itu di negara ini telah dijangkiti Covid-19 sehingga 7 Februari lepas, kata Ketua Pengarah Kesihatan Dr Noor Hisham Abdullah.Menerusi hantaran di Facebook, beliau berkata jumlah kematian melibatkan kumpulan itu pula adalah sebanyak 61.3% atau 19,646 kes daripada keseluruhan 32,034 kes direkodkan bagi tempoh yang sama. “Bagi suntikan vaksinasi pula, seramai 2,258,521 atau 67.7% warga emas telah menerima dos penggalak dan 3,335,309 atau 96% daripada populasi tersebut telah lengkap dua dos vaksinasi Covid-19.“Lindungi warga emas daripada jangkitan Covid-19, lengkapkan vaksinasi dan dos penggalak,” katanya.


Pemilik stesen minyak didenda RM40,000 benarkan kenderaan asing isi petrol RON95

Seorang pemilik stesen minyak didenda RM40,000 selepas mengaku bersalah di Mahkamah Sesyen Johor Bahru, hari ini, atas pertuduhan membenarkan pengisian petrol bersubsidi RON95 kepada kenderaan bernombor pendaftaran asing di Jalan Tun Abdul Razak, Susur 4, dekat Johor Bahru, empat tahun lalu.
Phan Chib Chan, 59, membuat pengakuan itu dalam kes pendakwaan pertama di Malaysia membabitkan kesalahan tersebut dan mahkamah juga menetapkan penjara selama lima bulan jika tertuduh gagal membayar denda berkenaan.
Mengikut pertuduhan yang dibacakan dalam Bahasa Mandarin di hadapan hakim Che Wan Zaidi Che Wan Ibrahim, Phan didakwa gagal mematuhi arahan pengawal yang menyatakan bahawa kenderaan bernombor pendaftaran asing tidak dibenarkan membuat pengisian petrol RON95.
Phan didakwa membenarkan pengisian petrol bersubsidi RON95 bagi kereta BMW bernombor pendaftaran asing sebanyak 54 liter bernilai RM114.30.
Bapa kepada dua anak itu didakwa melakukan kesalahan tersebut pada pukul 10.40 pagi, 13 Mei 2019 di premis Heng Motor Service Station di Jalan Tun Abdul Razak, Susur 4, daerah Johor Bahru
Perbuatan itu melanggar Peraturan 12A Peraturan-peraturan Kawalan Bekalan 1974, suatu kesalahan di bawah Peraturan 21(1) Peraturan-peraturan sama.
Kes dikendalikan Timbalan Pendakwa Raya Kementerian Perdagangan Dalam Negeri dan Kos Sara Hidup (KPDN) Muhamad Sabiq Muhamad Subri dan Raja Nor Iklas Raja Ariff.
Terdahulu, Raja Nor Iklas memberitahu Phan, iaitu orang kena saman (OKS) melakukan kesalahan sama sebanyak dua kali sebelum ini dan memohon hukuman setimpal dikenakan sebagai pengajaran kepada OKS dan semua pemilik stesen minyak di negara ini agar tidak menyeleweng subsidi yang diberikan kerajaan.
Peguam, Lim Chon Sin memohon hukuman serendah-rendahnya dikenakan dengan mengambil kira faktor kesihatan Phan yang mengalami sakit jantung serta memerlukan rawatan berterusan selain tiada rekod jenayah lampau serta telah memberi kerjasama baik kepada KPDN.


Kerajaan Pakistan nafi ada darurat kewangan

Tiada darurat kewangan di Pakistan sebaliknya kerajaan akan merangka pelan penjimatan, kata Menteri Kewangan Pakistan Miftah Ismail pada Isnin.Beliau menyangkal spekulasi yang tular di media sosial, menyatakan kerajaan mungkin membekukan akaun bank rakyat Pakistan di luar negara di bawah inisiatif “Akaun Digital Roshan” di tengah-tengah krisis pertukaran asing.“Tiada sama sekali rancangan untuk bekukan akaun mata wang asing atau Akaun Digital Roshan. Tidak pernah terlintas di fikiran kami dan kami juga tidak akan lakukannya,” kata Miftah.Pakistan berdepan kemelut untuk mendapatkan pembiayaan luar dan pada bulan lepas telah mengadakan perbincangan dengan Tabung Kewangan Antarabangsa (IMF) untuk meminjam wang.Miftah berkata Perdana Menteri Shehbaz Sharif “akan mengumumkan langkah penjimatan untuk menjimatkan perbelanjaan kerajaan”.Langkah penjimatan itu termasuk mengurangkan hari bekerja untuk menjimatkan tenaga, pengurangan kuota bahan api birokrat serta larangan mewujudkan jawatan baru dan pembelian kenderaan baru di jabatan kerajaan, menurut laman sesawang The News.“Tetapi tidak akan ada pengisytiharan darurat kewangan mahupun kecemasan kewangan. Selepas dua kenaikan harga petrol, kita telah keluar daripada krisis kewangan,” kata Miftah.Kerajaan Pakistan telah menaikkan harga petrol dan diesel sebanyak 60 rupee sejak beberapa hari kebelakangan ini, mencetuskan kemarahan dalam kalangan rakyat Pakistan dan meningkatkan kebimbangan mengenai tekanan inflasi.


Lebih 132,000 kanak-kanak lengkap divaksinasi, 67.7% dewasa terima dos penggalak

Sebanyak 132,390 kanak-kanak berumur lima hingga 11 tahun telah melengkapkan dos suntikan vaksin Covid-19 menerusi Program Imunisasi Covid-19 Kebangsaan Kanak-kanak (PICKids) setakat semalam.Berdasarkan data menerusi laman web CovidNow, sebanyak 1,365,915 kanak-kanak dalam kumpulan sama atau 38.4% daripada populasi itu telah menerima sekurang-kurangnya satu dos vaksin.Bagi populasi remaja berusia 12 hingga 17 tahun pula, sejumlah 2,860,287 individu atau 91.9% telah lengkap divaksinasi manakala 2,961,642 individu atau 95.2% telah menerima sekurang-kurangnya satu dos vaksin.Dalam pada itu, seramai 15,922,033 individu dewasa atau 67.7% telah menerima suntikan dos penggalak, 22,957,184 individu atau 97.6% daripada populasi itu pula lengkap vaksinasi manakala 23,234,427 atau 98.8% menerima sekurang-kurangnya satu dos vaksin Covid-19.Sebanyak 38,820 dos vaksin diberikan semalam melibatkan 4,079 dos pertama, 28,469 dos kedua dan 6,272 dos penggalak, menjadikan jumlah kumulatif dos diberikan di bawah Program Imunisasi Covid-19 Kebangsaan (PICK) sebanyak 69,221,371.Sementara itu, menurut portal GitHub KKM, sebanyak 12 kematian akibat Covid 19 dilaporkan di negara ini semalam dengan Sarawak merekodkan jumlah tertinggi sebanyak lima kes, diikuti Perak dengan dua kes manakala Johor, Kedah, Kelantan, Selangor dan Kuala Lumpur masing-masing mencatatkan satu kes.


Umno akan cari tempat sesuai untuk Khairy, kata Tok Mat

Umno akan mencari tempat sesuai untuk penyandang kerusi Parlimen Rembau, Khairy Jamaluddin untuk bertanding pada Pilihan Raya Umum ke-15 (PRU15).
Timbalan Presiden Umno Mohamad Hasan berkata Khairy yang juga menteri kesihatan merupakan pemimpin muda berkaliber dan baik untuk negara dan sudah tentu Umno tidak mahu beliau "hilang" begitu sahaja.
"Kita cuba cari tempat sesuai untuk beliau untuk bertanding di PRU15," katanya kepada pemberita selepas merasmikan Mesyuarat Perwakilan Umno Bahagian Rembau hari ini.
Terdahulu, pada mesyuarat sama, Khairy yang juga timbalan ketua Umno Rembau dalam ucapan penggulungannya berkata beliau memberi laluan kerusi Parlimen Rembau kepada Mohamad pada PRU15.
"Itu semangat kekeluargaan di Rembau, kami beradat. Alhamdulillah kita akan pastikan jentera di Rembau dipertingkatkan lagi, tiada isu kerusi Rembau lagi," kata Mohamad yang juga ketua Umno Rembau.
Mengenai mesyuarat perwakilan hari ini, Mohamad yang juga timbalan pengerusi Barisan Nasional (BN) berkata parti itu perlu memberi tumpuan di beberapa kawasan yang mengalami kekalahan tipis pada PRU14.
"Kita tidak cakap tentang sasaran kerusi,  sasaran kita nak menang jadi mesti melepasi 112 kerusi supaya dapat tubuhkan kerajaan pada PRU15 ini.
"Kalau boleh menang banyak, lagi baik dan kawasan dulu yang kalah tipis perlu diberikan tumpuan yang lebih oleh pimpinan di kawasan tersebut," katanya.


Itulah kebebasan bagi mereka, kata Dr Mahathir selepas Twitter memadam tulisannya

Dr Mahathir Mohamad mengatakan Twitter mengamalkan sikap pilih kasih selepas ciapannya yang membangkitkan tentang keganasan terhadap Perancis dipadamkan gergasi media sosial itu.Ciapan itu merupakan petikan tulisan di blog Mahathir yang menyelar pemerintah Perancis disebabkan keganasan selepas Presiden Emmanuel Macron mempertahankan penyiaran karikatur Nabi Muhammad.Bekas perdana menteri itu hari ini berkata beliau “meluat dengan percubaan memetik komennya di luar konteks”.“Pada pandangan saya, memandangkan mereka menyebarkan kebebasan bersuara, mereka sekurang-kurangnya perlu membenarkan saya memberi penjelasan dan mempertahankan pendirian saya,” kata Mahathir hari ini dan menambah pentadbir akaun Facebook dan Twitternya diberi amaran untuk memadamkan tulisannya.Twitter memadamkan komen Mahathir selepas pemerintah Perancis membantah petikan tulisannya.Dalam tulisannya Mahathir berkata: “Orang Islam ada hak untuk marah dan membunuh berjuta-juta rakyat Perancis atas pembunuhan masa lalu.”Mahathir hari ini berkata, kenyataannya diambil di luar konteks dan tidak melihat perenggan selepas itu: “Tetapi kebanyakan orang Islam tidak tidak mengguna pakai ‘hukuman darah dibalas darah’. Muslim tidak berbuat demikian. Orang Perancis juga tidak harus buat demikian. Orang Perancis sebaliknya perlu belajar menghormati perasaan orang lain.”Bekas perdana menteri itu hari ini berkata beliau “meluat dengan percubaan memetik komennya di luar konteks”.Mengatakan terdapat percubaan untuk “membangkitkan kebencian orang Perancis terhadap umat Islam”, bekas perdana menteri itu berkata menjuarai kebebasan bersuara dan pada masa sama memadamkan tulisannya adalah tindakan pilih kasih.“Tetapi itulah kebebasan bersuara bagi mereka. Ketika mereka mempertahankan pihak yang memilih untuk menyiarkan karikatur Nabi Muhammad dan mengharapkan umat Islam akan menerimanya atas nama kebebasan bersuara dan berekspresi. Pada masa sama mereka dengan sengaja tidak mengendahkan umat Islam tidak penah membalas dendam terhadap ketidakadilan terhadap mereka pada masa lampau,” katanya.


SU agung DAP dikuarantin, bicara ditangguh ke 22 September

Perbicaraan kes Lim Guan Eng yang berdepan empat pertuduhan membabitkan pembinaan terowong dasar laut dan projek pembinaan jalan utama di negeri itu ditangguhkan ke 22 September ini selepas beliau diarah menjalani kuarantin kendiri kerana menjadi kontak rapat kepada pesakit Covid-19.Peguam Gobind Singh Deo memaklumkan kepada mahkamah bahawa anak guamnya yang juga bekas ketua menteri Pulau Pinang itu telah diarah menjalani perintah kuarantin kendiri selama 10 hari bermula 1 hingga 10 September depan.“Saya memohon penangguhan bagi perbicaraan yang sepatutnya berlangsung pada hari ini sehingga 10 Sept depan. Kami memohon maaf atas kesulitan yang dihadapi,” kata Gobind.Permohonan itu tidak dibantah oleh timbalan pendakwa raya Wan Shaharuddin Wan Ladin.Hakim Mahkamah Sesyen Azura Awi membenarkan permohonan pihak pembelaan dan mengarahkan perbicaraan bersambung semula pada 22 hingga 24 Sept depan seperti yang dijadualkan sebelum ini.Hari ini sepatutnya memasuki hari kelapan perbicaraan dengan empat saksi pendakwaan telah memberi keterangan setakat ini, pada perbicaraan yang bermula pada 13 Julai lepas.Mengikut pertuduhan pindaan pertama, Lim, 60, didakwa sebagai Ketua Menteri Pulau Pinang, menggunakan kedudukannya untuk menerima suapan wang berjumlah RM3.3 juta, dengan membantu syarikat milik Zarul Ahmad Mohd Zulkifli dilantik bagi melaksanakan Projek Pembinaan Jalan-Jalan Utama dan Terowong di Pulau Pinang, yang bernilai RM6,341,383,702.Beliau didakwa melakukan perbuatan itu antara Januari 2011 dan Ogos 2017 di Pejabat Ketua Menteri Pulau Pinang.Bagi pertuduhan pindaan kedua, Lim dituduh meminta suapan 10% daripada keuntungan yang akan diperoleh dari Zarul sebagai upah, bagi membantu syarikat milik ahli perniagaan itu dilantik untuk projek sama, dan perbuatan itu didakwa dilakukan berhampiran Hotel The Gardens, Lingkaran Syed Putra, Mid Valley City di sini antara 12.30 tengah malam dan 2 pagi pada Mac 2011.Ahli Parlimen Bagan itu juga berdepan dua pertuduhan menyebabkan dua lot tanah milik Kerajaan Pulau Pinang bernilai RM208.8 juta, dilupuskan kepada syarikat pemaju berkaitan projek terowong dasar laut di negeri tersebut, yang didakwa dilakukan di Pejabat Tanah dan Galian Negeri Pulau Pinang, Komtar pada 17 Februari 2015 dan 22 Mac 2017.


Kemudahan kesihatan di Sabah kian meruncing, bantuan orang ramai diperlukan

Pandemik Covid-19 di Sabah dilihat semakin meruncing dengan jumlah jangkitan baru yang dilaporkan benar-benar membimbangkan.Selepas tiga minggu sejak Pilihan Raya Negeri (PRN) Sabah berakhir, jumlah jangkitan Covid-19 di negeri tersebut terus meningkat setiap hari.Pada 26 September lalu, iaitu pada hari pengundian di Sabah, jumlah keseluruhan kes positif Covid-19 di Malaysia kurang daripada 11,000 kes.Di Sabah kes dilaporkan meningkat kepada 2,000 jangkitan.Sejak itu, bilangan kes jangkitan baru di seluruh negara meningkat hampir dua kali ganda, dan di Sabah angka itu menyaksikan peningkatan melebihi empat kali ganda.Ia menjadikan jumlah kes di Sabah mencecah 6,700 kes, jauh meninggalkan negeri-negeri lain.Pada Ahad lalu, Malaysia mencatatkan 871 kes baru Covid-19 di seluruh negara, yang merupakan rekod tertinggi setakat ini dengan 702 kes dilaporkan di Sabah mewakili 80% daripada jumlah keseluruhan jangkitan baru dalam negara.Angka kematian negara mengejutkan. Antara 8 dan 16 Oktober, daripada 35 kematian di seluruh negara, hanya satu direkodkan di Sabah.Persatuan Perubatan Malaysia (MMA) melaporkan 70% katil di dalam wad biasa dan Unit Rawatan Rapi (ICU) di sembilan hospital Sabah yang merawat Covid-19 sudah penuh digunakan.Ketika ini, kesemua hospital itu hanya menerima pesakit Covid-19.Minggu lepas, kerajaan persekutuan bersetuju menambah peruntukan RM50 juta bagi membantu usaha mitagasi yang dilakukan kerajaan Sabah.Bagaimanapun, MMA berkata masih banyak diperlukan dan mereka menubuhkan satu dana khas bagi memerangi Covid-19.Dalam satu kenyataan yang dikeluarkan pada Ahad mereka berkata, “Kami percaya lebih banyak dapat dilakukan bagi memenuhi keperluan Sabah dalam memerangi pandemik itu.“MMA cawangan Sabah bersama Yayasan Persatuan Perubatan Malaysia melancarkan dana “Covid-19 Sabah” di mana hasil sumbangan akan digunakan membeli peralatan kesihatan, bekalan perubatan, peralatan pelindung diri (PPE) dan bantuan lain yang berkaitan.”Persatuan Perubatan Malaysia (MMA) melaporkan 70% katil di dalam wad biasa dan Unit Rawatan Rapi (ICU) di sembilan hospital Sabah yang merawat Covid-19 sudah penuh digunakan.Orang ramai diminta untuk menderma.Sementara itu, Ketua Pengarah Kesihatan Dr Noor Hisham Abdullah menyeru para sukarelawan petugas kesihatan untuk membantu pasukan barisan hadapan di Sabah yang sudah kepenatan.“Sama seperti yang berlaku ketika gelombang ke-2 jangkitan, usaha bersama setiap anggota masyarakat dapat membantu memerangi krisis ini,” katanya kepada MalaysiaNow.“Negara berterima kasih kepada semua orang yang menyumbang kepada Kementerian Kesihatan sepanjang gelombang pertama.”Beliau turut memuji usaha mengumpul dana yang sedang dilakukan MMA, dengan berkata, “Kami akan menerima semua jenis bantuan dengan tangan terbuka dan bersiap sedia memerangi krisis ini.”Mereka yang ingin menyumbang kepada dana bantuan itu boleh melakukannya di: Yayasan Persatuan Perubatan Malaysia, United Overseas Bank, nombor akaun 1063057741 (Rujukan penerima: Sabah Covid).


37.3% kanak-kanak divaksinasi, 67% dewasa terima dos penggalak

Sebanyak 1,323,892 kanak-kanak berusia lima hingga 11 tahun atau 37.3% populasi itu di Malaysia telah menerima dos pertama vaksin Covid-19 menerusi Program Imunisasi Covid-19 Kebangsaan Kanak-Kanak (PICKids) setakat semalam.Berdasarkan data menerusi laman web CovidNow, bagi remaja berusia 12 hingga 17 tahun, sejumlah 2,851,056 individu atau 91.6% daripada kumpulan itu telah melengkapkan vaksinasi mereka manakala 2,947,622 atau 94.7% menerima sekurang-kurangnya satu dos vaksin.Sejumlah 15,758,429 individu atau 67% populasi dewasa pula telah menerima dos penggalak dan 22,952,209 atau 97.6% lengkap vaksinasi manakala 23,228,125 atau 98.8% telah menerima sekurang-kurangnya satu dos vaksin.Sebanyak 51,867 dos vaksin telah diberikan semalam melibatkan 4,949 suntikan pertama, 1,438 suntikan lengkap dan 45,480 suntikan dos penggalak menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) meningkat kepada 68,849,462 dos.Sementara itu, menurut portal GitHub KKM, 33 kes kematian akibat Covid-19 direkodkan semalam dengan Johor merekodkan kematian tertinggi sebanyak 12 kes diikuti Kuala Lumpur dan Perak empat kes manakala Sarawak dan Pahang pula masing-masing mencatatkan tiga kes.Selain itu, Pulau Pinang dan Selangor merekodkan dua kes manakala masing-masing satu kes di Sabah, Kelantan dan Negeri Sembilan.


Ku Nan didapati bersalah dalam kes rasuah RM2 juta

Bekas menteri Wilayah Persekutuan Tengku Adnan Tengku Mansor didapati bersalah dalam kes rasuah RM2 juta.Hakim Mahkamah Tinggi Kuala Lumpur, Mohamed Zaini Mazlan menjatuhkan keputusan itu sambil Tengku Adnan melihat dari kandang tertuduh semasa prosiding mahkamah terbuka pagi ini.Dalam penghakimannya, Zaini berkata tiada keterangan yang menunjukkan bahawa tertuduh mengeluarkan wang RM2 juta daripada akaun Tadmansori untuk perbelanjaan Pilihan Raya Kecil (PRK) Sungai Besar, Selangor dan Kuala Kangsar, Perak.“Tidak diragukan lagi bahwa RM2 juta tetap ada di dalam akaun Tadmansori untuk kepentingan tertuduh dan tidak membayar perbelanjaan dua pilihan raya kecil itu. Dia menggunakan Tadmansori sebagai pelindung kepada perbuatan jenayahnya,” kata hakim.Zaini berkata tertuduh gagal menimbulkan keraguan munasabah terhadap kes pendakwaan.“Saya dapati tertuduh bersalah dan menyabitkannya bersalah atas pertuduhan berkenaan,” kata hakim yang mula membaca penghakimannya pada 9.38 pagi tadi.Mahkamah berehat selama 45 minit bagi membolehkan pendakwaan dan pembelaan menyediakan hujah sebelum hakim menjatuhkan hukuman terhadap tertuduh.Pendakwaan diketuai Timbalan Pendakwa Raya Julia Ibrahim manakala peguam Tan Hock Chuan mengetuai pasukan pembelaan.Tengku Adnan, atau lebih dikenali sebagai Ku Nan, didakwa dalam kapasitinya sebagai seorang penjawat awam iaitu menteri Wilayah Persekutuan, menerima untuk dirinya wang berjumlah RM2 juta daripada seorang ahli perniagaan Chai Kin Kong yang juga pengarah AKSB melalui cek Hong Leong Islamic Bank milik AKSB yang didepositkan ke dalam akaun bank CIMB milik Tadmansori Holdings Sdn Bhd (THSB) yang beliau mempunyai kepentingan dan diketahui syarikat AKSB ada perhubungan dengan kerja-kerja rasminya.Ahli Parlimen Putrajaya berkenaan didakwa melakukan perbuatan itu di CIMB Bank Berhad, Cawangan Pusat Bandar Damansara di Kuala Lumpur pada 14 Jun 2016 mengikut Seksyen 165 Kanun Keseksaan yang membawa hukuman maksimum penjara dua tahun atau denda atau kedua-duanya, jika sabit kesalahan.Sepuluh wartawan daripada setiap organisasi media terpilih, diberikan pas untuk berada di bilik mahkamah manakala pas untuk mengikuti prosiding menerusi pautan video di bilik lain diberikan kepada 20 lagi wartawan.


Bukit Aman siasat Anwar kerana desak Agong batalkan darurat

MalaysiaNow difahamkan Bukit Aman sedang menyiasat Presiden PKR Anwar Ibrahim berhubung kenyataan yang disiarkan secara dalam talian mendesak Yang di-Pertuan Agong membatalkan proklamasi darurat.Ketua Polis Perak Mior Faridalathrash Wahid mengesahkan menerima laporan polis terhadap ahli politik itu, mengatakan sudah diserahkan kepada Bukit Aman.“Kita hanya bantu untuk rekod kenyataan sahaja selepas itu kita akan salurkan laporan polis ini kepada pihak berkenaan,” katanya kepada MalaysiaNow.Laporan polis itu mendakwa Anwar melakukan hasutan dengan mempersoalkan kuasa Perlembagaan Agong untuk mengisytiharkan darurat.Pada 12 Januari, Sultan Abdullah Sultan Ahmad Shah memperkenankan proklamasi darurat sebagai langkah untuk membantu usaha memerangi peningkatan mendadak kes Covid-19 di seluruh negara.Langkah itu juga dilihat sebagai satu cara untuk memastikan kestabilan politik sepanjang musim pandemik, ketika beberapa ahli Parlimen Umno mengancam untuk menarik kembali sokongan kepada blok kerajaan.Artikel 150 dalam Perlembagaan Persekutuan memberikan kuasa kepada Agong untuk mengisytiharkan darurat di mana Parlimen boleh digantung, sekiranya berpuas hati kententeraman awam dan keadaan ekonomi terancam.Mior berkata selain Perak, dua lagi laporan polis turut dibuat di Kuala Lumpur dan Seremban.Langkah itu menyebabkan kritikan daripada beberapa pemimpin pembangkang, dengan Anwar melancarkan kempen mengajak ahli-ahli Parlimen menulis warkah memohon Agong membatalkan darurat.Anwar juga menyiapkan draf surat untuk dihantar ke Istana Negara dan memberitahu ahli-ahli Parlimen langkah Perdana Menteri Muhyiddin Yassin mengisytiharkan darurat adalah tidak sah.Anwar bagaimanapun mengatakan beliau tidak mempersoalkan kuasa Agong.Semalam Anwar memfailkan tindakan undang-undang supaya mahkamah mengisytihatkan nasihat Muhyiddin untuk menggantung Parlimen semasa darurat sebagai tidak selari dengan Perlembagaan Persekutuan.Anwar kini mengubah desakannya daripada mahu Agong membatalkan darurat kepada menuntut sidang Parlimen diadakan.Mior berkata selain Perak, dua lagi laporan polis turut dibuat di Kuala Lumpur dan Seremban.Katanya, siasatan dijalankan di bawah seksyen 505 (b) Kanun Keseksaan kerana menyebabkan ketakutan kepada awam dan kebimbangan sesuatu dilakukan mengganggu ketenteraman awam dan seksyen 233 Akta Komunikasi dan Multimedia kerana penyalahgunaan internet.Dalam satu laporan polis yang dibuat di Perak, aktivis Khalil Idham Lim Abdullah berkata Anwar mencabar kuasa Agong seperti yang dinyatakan dalam Artikel 150 (8) Perlembagaan Persekutuan.“Perkara 150 (8) (a) Perlembagaan Persekutuan memperuntukkan bahawa hal puas hati Yang di-Pertuan Agong adalah muktamad dan konklusif dan tidak boleh dicabar atau dipersoalkan dalam mana-mana mahkamah atas apa-apa alasan.“Jadi jika Perlembagaan Persekutuan memperuntukkan bahawa ia tidak boleh dicabar atau dipersoalkan di dalam mana-mana mahkamah atas apa-apa alasan, maka sudah semestinya ia juga tidak boleh dicabar atau dipersoalkan di luar mahkamah,” kata Khalil dalam laporan polis yang dilihat MalaysiaNow.Khalil berkata, tindakan Anwar itu juga jelas mendatangkan perasaan tidak setia terhadap Yang di-Pertuan Agong.“Kesalahan yang dibuat oleh Anwar ini adalah sangat serius kerana beliau adalah ketua pembangkang di Parlimen; pengerusi Pakatan Harapan, presiden PKR, ahli Parlimen dan bekas timbalan perdana menteri yang ramai pengikut.“Ia boleh mengancam keselamatan dan ketenteraman negara, oleh itu saya minta pihak polis membuat siasatan ke atasnya.”Khalil berkata, hantaran Anwar di Facebook berhubung perkara ini sudah dikeluarkan.


Singapura akan batal SOP pakai pelitup muka

Perdana Menteri Singapura Lee Hsien Loong hari ini berkata negara itu dalam usaha melonggarkan lebih banyak sekatan Covid-19 termasuk membatalkan beberapa prosedur operasi standard (SOP) bagi pelawatnya yang lengkap divaksinasi selain turut menggugurkan pemakaian pelitup muka di kawasan awam.Singapura adalah antara negara pertama yang beralih kepada strategi untuk hidup bersama virus Covid-19 namun terpaksa menangguhkan beberapa rancangan untuk melonggarkan sekatan ekoran peningkatan jangkitan wabak itu.Gelombang Omicron yang melanda republik itu juga kini mencatatkan penurunan. Pada tahap kemuncak penularan wabak itu pada Februari lalu, Singapura melaporkan hampir 26,000 kes harian, namun jumlah kes baru menurun ke paras 9,000 pada Rabu.Kebanyakan kes yang dilaporkan adalah bergejala ringan atau asimptomatik.Kira-kira 92% dari 5.5 juta penduduknya telah lengkap divaksinasi sementara 71% lagi telah menerima dos penggalak.


Mahkamah kekalkan Sri Ram sebagai TPR kanan dalam kes Najib, Shafee

Bekas Perdana Menteri Najib Razak dan peguamnya Muhammad Shafee Abdullah gagal dalam rayuan mereka untuk menggugurkan Gopal Sri Ram daripada menjadi timbalan pendakwa raya (TPR) kanan dalam kes mereka.Panel tiga hakim yang terdiri daripada hakim Yaacob Md Sam, Lee Heng Cheong dan Che Mohd Ruzima Ghazali dalam keputusan sebulat suara, menolak rayuan yang dikemukakan Najib dan Shafee.“Kami memutuskan bahawa tidak diragukan Sri Ram adalah lebih daripada layak sebagai individu yang sesuai dan wajar untuk dilantik sebagai TPR kanan,” kata Hakim Yaacob yang menyampaikan keputusan mahkamah.Beliau berkata peguam negara ketika itu Tommy Thomas berpuas hati bahawa Sri Ram adalah individu yang layak dan sesuai mengikut Seksyen 376 (3) Kanun Prosedur Jenayah (KPJ) untuk dilantik sebagai TPR kanan.Hakim itu berkata mahkamah bersetuju dengan hakim Mahkamah Tinggi bahawa tiada apa-apa pun dalam Seksyen 376 (3) KPJ yang memperuntukkan bahawa orang yang layak dan sesuai untuk menjadi TPR mesti daripada perkhidmatan kehakiman dan undang-undang atau penjawat awam, sambil menambah bahawa tidak ada keperluan sedemikian dalam undang-undang.Hakim Mahkamah Rayuan itu berkata adalah jelas dalam meminda Seksyen 376 (3) KPJ, Parlimen berhasrat untuk memberi kuasa kepada peguam negara untuk melantik dan melantik sesiapa yang layak dan sesuai sebagai TPR kanan.Beliau berkata mahkamah berpendapat Seksyen 376 (3) itu adalah peruntukan tersendiri berhubung pelantikan sesiapa sahaja yang dianggap layak dan sesuai untuk dilantik sebagai TPR atau TPR kanan.Seksyen itu katanya dipinda bagi membolehkan peguam negara merangkap pendakwa raya melantik TPR supaya pendakwaan dikendalikan oleh TPR yang berpengalaman selaras dengan kerumitan kes.Najib dan Shafee juga katanya, gagal membuktikan peguam negara telah bertindak melanggar undang-undang atau bertindak secara mala fide dalam melantik Sri Ram sebagai TPR kanan, katanya.“Mahkamah Tinggi tidak tersilap semasa menolak semakan kehakiman (yang dikemukakan Najib dan Shafee) yang memerlukan campur tangan rayuan,” katanya dalam prosiding secara maya hari ini.Mahkamah membenarkan kos RM10,000 yang ditetapkan oleh Mahkamah Tinggi diketepikan.Pada 28 Ogos tahun lepas, Mahkamah Tinggi Kuala Lumpur menolak permohonan semakan kehakiman Najib dan Shafee untuk menggugurkan Sri Ram, bekas hakim Mahkamah Persekutuan sebagai TPR kanan dalam perbicaraan kes mereka.Najib memfailkan permohonan semakan kehakiman untuk menggugurkan Sri Ram dalam kesnya berkaitan dana 1Malaysia Development Berhad (1MDB) pada Disember 2018 manakala Shafee mencabar pelantikan Sri Ram dalam perbicaraan kesnya sendiri membabitkan dua pertuduhan menerima wang hasil aktiviti haram berjumlah RM9.5 juta.Mereka memohon perintah mahkamah untuk membatalkan atau menggugurkan pelantikan Sri Ram dengan menyatakan bahawa surat pelantikan bekas hakim itu sebagai TPR tidak sah.Mereka juga memohon pengisytiharan bahawa terdapat percanggahan kepentingan dalam pelantikan itu dan memohon perintah untuk melarang Sri Ram daripada mengetuai pasukan pendakwaan dalam semua kes yang dihadapi mereka, termasuk dalam kes rasuah, penyalahgunaan kuasa dan pengubahan wang haram.Pasukan peguam yang diketuai Shafee mewakili Najib manakala Harvinderjit Singh dan Harvinder Singh Sidhu mewakili Shafee.Peguam kanan persekutuan Shamsul Bolhassan bertindak bagi pihak kerajaan, peguam negara dan Sri Ram.


Sumbangan vaksin China, Jepun bantu rancakkan program vaksinasi negara

Komitmen China dan Jepun untuk menyumbang vaksin kepada Malaysia dilihat sebagai langkah tepat pada masa untuk menyokong Program Imunisasi Covid-19 Kebangsaan ketika ini, kata Menteri Luar Hishammuddin Hussein.Hishammuddin berkata, beliau menerima perutusan daripada rakan sejawatannya dari China, Wang Yi yang menyatakan China bersetuju menyumbang 500,000 dos vaksin SinoVac-CoronaVac kepada rakyat Malaysia.“Bagi pihak Kerajaan Malaysia, saya dengan tulus ikhlas menyuarakan penghargaan kepada rakan sejawatan, Wang Yi dan Kerajan China kerana bermurah hati menghulurkan sumbangan, dan ia akan banyak membantu usaha bersama kami dalam memerangi wabak ini,” katanya dalam satu kenyataan.Sementara itu, Hishammuddin turut mengalu-alukan pengumuman yang dibuat rakan sejawatannya dari Jepun, Motegi Toshimitsu pada Selasa mengenai rancangan menyumbang vaksin AstraZeneca yang dihasilkan Jepun kepada Malaysia“Bagi pihak Kerajaan Malaysia, saya ingin menyampaikan penghargaan kepada rakan sejawatan, menteri Toshimitsu dan kerajaan Jepun berhubung perkembangan positif ini.“Ini adalah penting dalam hubungan Malaysia-Jepun yang akan memberi manfaat bersama kepada kedua-dua negara,” katanya.Hishammuddin berkata, Malaysia amat menghargai sokongan tidak ternilai oleh China dan Jepun, dua negara yang dianggap sebagai rakan lama, sepanjang penularan wabak ini.